title: 2008/211/ΕΚ: Απόφαση του Συμβουλίου, της 18ης Φεβρουαρίου 2008 , για τις αρχές, τις προτεραιότητες και τις προϋποθέσεις που εμπεριέχονται στην ευρωπαϊκή εταιρική σχέση με τη Βοσνία-Ερζεγοβίνη και για την κατάργηση της απόφασης 2006/55/ΕΚ

text:
               19.3.2008

               EL

               Επίσημη Εφημερίδα της Ευρωπαϊκής Ένωσης

               L 80/18

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 18ης Φεβρουαρίου 2008
   για τις αρχές, τις προτεραιότητες και τις προϋποθέσεις που εμπεριέχονται στην ευρωπαϊκή εταιρική σχέση με τη Βοσνία-Ερζεγοβίνη και για την κατάργηση της απόφασης 2006/55/ΕΚ
   (2008/211/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 533/2004 του Συμβουλίου, της 22ας Μαρτίου 2004, για τη σύναψη εταιρικών σχέσεων στο πλαίσιο της διαδικασίας σταθεροποίησης και σύνδεσης (1), όπως τροποποιήθηκε, και ιδίως το άρθρο 2,
   την πρόταση της Επιτροπής,
   Εκτιμώντας τα ακόλουθα:

               (1)

               Το Ευρωπαϊκό Συμβούλιο της Θεσσαλονίκης, της 19ης και 20ής Ιουνίου 2003, ενέκρινε τη θέσπιση ευρωπαϊκών εταιρικών σχέσεων ως μέσο για την υλοποίηση της ευρωπαϊκής προοπτικής των χωρών των Δυτικών Βαλκανίων.

               (2)

               Ο κανονισμός (ΕΚ) αριθ. 533/2004 προβλέπει ότι το Συμβούλιο αποφασίζει τις αρχές, τις προτεραιότητες και τις προϋποθέσεις που πρέπει να περιέχουν οι εταιρικές σχέσεις, καθώς και κάθε τυχόν μεταγενέστερη προσαρμογή. Επίσης, ορίζει ότι η παρακολούθηση της εφαρμογής των ευρωπαϊκών εταιρικών σχέσεων διασφαλίζεται με τους μηχανισμούς που έχουν καθιερωθεί στο πλαίσιο της διαδικασίας σταθεροποίησης και σύνδεσης, ιδίως δε με τις ετήσιες εκθέσεις προόδου.

               (3)

               Στις 30 Ιανουαρίου 2006, το Συμβούλιο θέσπισε τη δεύτερη ευρωπαϊκή εταιρική σχέση με τη Βοσνία-Ερζεγοβίνη (2).

               (4)

               Στο έγγραφο της Επιτροπής για τη στρατηγική διεύρυνσης και τις κυριότερες προκλήσεις για το διάστημα 2006-2007 αναφερόταν ότι οι εταιρικές σχέσεις θα επικαιροποιούνταν στα τέλη του 2007.

               (5)

               Στις 17 Ιουλίου 2006, το Συμβούλιο εξέδωσε τον κανονισμό (ΕΚ) αριθ. 1085/2006 (3) για τη θέσπιση μηχανισμού προενταξιακής βοήθειας (IPA), με τον οποίο ανανεώνεται το πλαίσιο παροχής χρηματοδοτικής βοήθειας προς χώρες σε προενταξιακό στάδιο.

               (6)

               Συνεπώς, είναι σκόπιμο να καθιερωθεί αναθεωρημένη ευρωπαϊκή εταιρική σχέση, η οποία θα επικαιροποιεί την ισχύουσα εταιρική σχέση, προκειμένου να προσδιοριστούν νέες προτεραιότητες για περαιτέρω δράση, με βάση τα πορίσματα της έκθεσης προόδου του 2007 όσον αφορά τις προετοιμασίες της Βοσνίας-Ερζεγοβίνης με στόχο την περαιτέρω ενοποίηση με την Ευρωπαϊκή Ένωση.

               (7)

               Οι αρμόδιες αρχές της Βοσνίας-Ερζεγοβίνης, για να προετοιμάσουν την περαιτέρω ενοποίηση της χώρας με την Ευρωπαϊκή Ένωση, πρέπει να καταρτίσουν σχέδιο με χρονοδιάγραμμα και συγκεκριμένα μέτρα για την υλοποίηση των προτεραιοτήτων της παρούσας ευρωπαϊκής εταιρικής σχέσης.

               (8)

               Η απόφαση 2006/55/ΕΚ πρέπει, συνεπώς, να καταργηθεί,

         ΑΠΟΦΑΣΙΖΕΙ:
   Άρθρο 1
   Οι αρχές, οι προτεραιότητες και οι προϋποθέσεις της ευρωπαϊκής εταιρικής σχέσης με τη Βοσνία-Ερζεγοβίνη παρατίθενται στο παράρτημα.
   Άρθρο 2
   Η εφαρμογή της ευρωπαϊκής εταιρικής σχέσης εξετάζεται μέσω των μηχανισμών που έχουν θεσπιστεί στο πλαίσιο της διαδικασίας σταθεροποίησης και σύνδεσης, ιδίως δε μέσω των ετήσιων εκθέσεων προόδου που υποβάλλει η Επιτροπή.
   Άρθρο 3
   Η απόφαση 2006/55/ΕΚ καταργείται.
   Άρθρο 4
   Η παρούσα απόφαση παράγει αποτελέσματα την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Βρυξέλλες, 18 Φεβρουαρίου 2008.

            Για το Συμβούλιο

            Ο Πρόεδρος

         D. RUPEL

      (1)  ΕΕ L 86 της 24.3.2004, σ. 1. Κανονισμός όπως τροποποιήθηκε με τον κανονισμό (ΕΚ) αριθ. 269/2006 (ΕΕ L 47 της 17.2.2006, σ. 7).

      (2)  Απόφαση 2006/55/ΕΚ του Συμβουλίου, της 30ής Ιανουαρίου 2006, για τις αρχές, τις προτεραιότητες και τις προϋποθέσεις που εμπεριέχονται στην ευρωπαϊκή εταιρική σχέση με τη Βοσνία-Ερζεγοβίνη και για την κατάργηση της απόφασης 2004/515/ΕΚ (ΕΕ L 35 της 7.2.2006, σ. 19).

      (3)  ΕΕ L 210 της 31.7.2006, σ. 82.

      ΠΑΡΑΡΤΗΜΑ
      ΒΟΣΝΙΑ-ΕΡΖΕΓΟΒΙΝΗ — ΕΥΡΩΠΑΪΚΗ ΕΤΑΙΡΙΚΗ ΣΧΕΣΗ 2007
      1.   ΕΙΣΑΓΩΓΗ
      Το Ευρωπαϊκό Συμβούλιο ενέκρινε τη θέσπιση των ευρωπαϊκών εταιρικών σχέσεων ως μέσο για την υλοποίηση της ευρωπαϊκής προοπτικής των χωρών των Δυτικών Βαλκανίων. Η προτεινόμενη αναθεωρημένη εταιρική σχέση επικαιροποιεί τη δεύτερη εταιρική σχέση, με βάση τα πορίσματα της έκθεσης προόδου της Επιτροπής του 2007 για τη Βοσνία-Ερζεγοβίνη. Σε αυτήν προσδιορίζονται νέες και εναπομένουσες προτεραιότητες για την ανάληψη δράσης. Οι νέες προτεραιότητες είναι προσαρμοσμένες στις ειδικές ανάγκες και στο επίπεδο προπαρασκευής της χώρας και θα επικαιροποιούνται εφόσον κρίνεται αναγκαίο. Αναμένεται από τη Βοσνία-Ερζεγοβίνη να καταρτίσει σχέδιο με χρονοδιάγραμμα και συγκεκριμένα μέτρα για την υλοποίηση των προτεραιοτήτων της ευρωπαϊκής εταιρικής σχέσης. Επίσης, η εταιρική σχέση παρέχει κατευθύνσεις για τη χρηματοδοτική βοήθεια προς τη χώρα.
      2.   ΑΡΧΕΣ
      Η διαδικασία σταθεροποίησης και σύνδεσης παραμένει το πλαίσιο της ευρωπαϊκής πορείας των χωρών των Δυτικών Βαλκανίων, καθ’ όλη τη διάρκεια έως τη μελλοντική τους προσχώρηση. Οι προτεραιότητες που έχουν καθοριστεί για τη Βοσνία-Ερζεγοβίνη αφορούν την ικανότητά της να ανταποκριθεί στα κριτήρια που όρισε το Ευρωπαϊκό Συμβούλιο της Κοπεγχάγης του 1993 και στους όρους που καθορίστηκαν στο πλαίσιο της διαδικασίας σταθεροποίησης και σύνδεσης, κυρίως δε στους όρους που έθεσε το Συμβούλιο με τα συμπεράσματά του της 29ης Απριλίου 1997 και της 21ης και 22ας Ιουνίου 1999, στην τελική διακήρυξη της συνόδου κορυφής του Ζάγκρεμπ της 24ης Νοεμβρίου 2000 και, τέλος, στο θεματολόγιο της Θεσσαλονίκης.
      3.   ΠΡΟΤΕΡΑΙΟΤΗΤΕΣ
      Οι προτεραιότητες που απαριθμούνται στην παρούσα ευρωπαϊκή εταιρική σχέση έχουν επιλεγεί με βάση το σκεπτικό ότι είναι ρεαλιστικό να αναμένεται η υλοποίησή τους ή επίτευξη ουσιαστικής προόδου προς την κατεύθυνση αυτή από τη Βοσνία-Ερζεγοβίνη κατά τα προσεχή έτη. Γίνεται διάκριση μεταξύ βραχυπρόθεσμων προτεραιοτήτων, που αναμένεται να υλοποιηθούν εντός ενός ή δύο ετών, και μεσοπρόθεσμων προτεραιοτήτων, που αναμένεται να υλοποιηθούν εντός τριών έως τεσσάρων ετών. Οι προτεραιότητες αφορούν τόσο τη νομοθεσία όσο και την εφαρμογή της.
      Λόγω της ανάγκης καθορισμού προτεραιοτήτων, υπάρχουν σαφώς κι άλλες υποχρεώσεις που θα κληθεί να εκπληρώσει η Βοσνία-Ερζεγοβίνη, οι οποίες ενδέχεται να καταστούν προτεραιότητες στο πλαίσιο τυχόν μελλοντικής εταιρικής σχέσης, λαμβανομένης επίσης υπόψη της μελλοντικής προόδου που θα πραγματοποιήσει η χώρα.
      Όσον αφορά τις βραχυπρόθεσμες προτεραιότητες, οι πιο σημαντικές εξ αυτών έχουν προσδιορισθεί και παρατίθενται όλες μαζί στην αρχή του καταλόγου. Η σειρά παράθεσης των εν λόγω σημαντικότερων προτεραιοτήτων δεν ισοδυναμεί με ιεράρχηση βάσει της σπουδαιότητάς τους.
      3.1.   ΒΡΑΧΥΠΡΟΘΕΣΜΕΣ ΠΡΟΤΕΡΑΙΟΤΗΤΕΣ
      Βασικές προτεραιότητες

                  —

                  Θέσπιση και έναρξη εφαρμογής της νομοθεσίας για τη μεταρρύθμιση της αστυνομίας σε κρατικό επίπεδο και σε επίπεδο οντοτήτων σύμφωνα με τις τρεις αρχές της ΕΕ.

                  —

                  Πλήρης συνεργασία με το Διεθνές Ποινικό Δικαστήριο για την Πρώην Γιουγκοσλαβία (ICTY), με συγκεκριμένες πρωτοβουλίες για τη σύλληψη όλων των φυγόδικων που καταζητούνται για να δικαστούν από το Διεθνές Ποινικό Δικαστήριο για την Πρώην Γιουγκοσλαβία.

                  —

                  Θέσπιση της απαιτούμενης νομοθεσίας στον τομέα των δημόσιων ραδιοτηλεοπτικών μεταδόσεων στο επίπεδο της Ομοσπονδίας της Βοσνίας Ερζεγοβίνης. Εφαρμογή της μεταρρύθμισης των δημόσιων ραδιοτηλεοπτικών μεταδόσεων.

                  —

                  Εφαρμογή της στρατηγικής του 2006 για τη μεταρρύθμιση της δημόσιας διοίκησης και εξασφάλιση ότι τα υπουργεία και τα θεσμικά όργανα σε επίπεδο κεντρικού κράτους τυγχάνουν κατάλληλης χρηματοδότησης, είναι λειτουργικά και κατάλληλα εξοπλισμένα από πλευράς εγκαταστάσεων και προσωπικού.

                  —

                  Ενίσχυση της διοικητικής ικανότητας για την προετοιμασία εκτέλεσης των υποχρεώσεων που έχουν αναληφθεί στο πλαίσιο της συμφωνίας σταθεροποίησης και σύνδεσης (ΣΣΣ) και της ενδιάμεσης συμφωνίας (ΕΣ).

                  —

                  Καταβολή περαιτέρω προσπαθειών με στόχο τη συμφιλίωση των πολιτών των χωρών της περιοχής και εντατικοποίηση των προσπαθειών για την οριστική επίλυση των εκκρεμούντων διμερών θεμάτων, ιδίως των διασυνοριακών.

                  —

                  Επιτέλεση ουσιαστικής προόδου σε ό,τι αφορά τη δημιουργία ενιαίου οικονομικού χώρου στη Βοσνία-Ερζεγοβίνη με τη στήριξη της ελεύθερης κυκλοφορίας εμπορευμάτων, κεφαλαίων, υπηρεσιών και προσώπων.

                  —

                  Περιορισμός των διαρθρωτικών δυσκαμψιών που στρεβλώνουν τη λειτουργία της αγοράς εργασίας, ιδίως όσον αφορά τη φορολογία της εργασίας, τα επίπεδα των κοινωνικών μεταβιβάσεων και τους μηχανισμούς καθορισμού των αμοιβών, με στόχο την αύξηση της συμμετοχής και των ποσοστών απασχόλησης.

                  —

                  Λήψη μέτρων για τη βελτίωση της λειτουργίας και της βιωσιμότητας των θεσμικών δομών και μεγαλύτερο σεβασμό των δικαιωμάτων του ανθρώπου και των θεμελιωδών ελευθεριών, μεταξύ άλλων, μέσω της έγκρισης και της θέσπισης τροποποιήσεων του συντάγματος της Βοσνίας-Ερζεγοβίνης, εφόσον κρίνεται αναγκαίο.

            Πολιτικά κριτήρια
      Δημοκρατία και κράτος δικαίου
      Σύνταγμα/Διακυβέρνηση

                  —

                  Λήψη περαιτέρω μέτρων για την παροχή επαρκών τεχνικών πόρων και προσωπικού στο κοινοβούλιο της Βοσνίας-Ερζεγοβίνης.

                  —

                  Εξασφάλιση δομημένου και θεσμοποιημένου συντονισμού μεταξύ της κεντρικής κρατικής διοίκησης και των οντοτήτων με την καθιέρωση αποτελεσματικών μηχανισμών για τον πολιτικό, νομοθετικό και τεχνικό συντονισμό μεταξύ κράτους και οντοτήτων.

                  —

                  Εξασφάλιση κατάλληλης συνέχειας στις εκθέσεις των ανώτατων ελεγκτικών οργάνων της Βοσνίας-Ερζεγοβίνης και λήψη μέτρων κατά των υπευθύνων για παρατυπίες.

            Κοινοβούλιο/Εκλογές

                  —

                  Τροποποίηση της εκλογικής νομοθεσίας σχετικά με τα μέλη της προεδρίας της Βοσνίας-Ερζεγοβίνης και τους εκπροσώπους της Βουλής των Λαών, ώστε να εξασφαλισθεί πλήρης συμμόρφωση με την ευρωπαϊκή σύμβαση για τα δικαιώματα του ανθρώπου και τις δεσμεύσεις που συνεπάγεται η προσχώρηση στο Συμβούλιο της Ευρώπης.

            Δημόσια διοίκηση

                  —

                  Παροχή των αναγκαίων ανθρώπινων και υλικών πόρων στην υπηρεσία του συντονιστή δημόσιας διοίκησης για την εκτέλεση των εργασιών του.

                  —

                  Περαιτέρω βελτίωση των διαδικασιών πρόσληψης βάσει αντικειμενικών και αξιοκρατικών κριτηρίων, ώστε να εξασφαλίζεται η διαφάνεια και ο ταχύς διορισμός επαρκώς καταρτισμένων δημόσιων υπαλλήλων.

                  —

                  Εναρμόνιση των νόμων για τη δημόσια διοίκηση, ώστε να αναπτυχθεί υπεύθυνη και αποτελεσματική δημόσια διοίκηση, στο πλαίσιο της οποίας η εξέλιξη της επαγγελματικής σταδιοδρομίας θα πραγματοποιείται βάσει κριτηρίων.

                  —

                  Ολοκλήρωση της συγχώνευσης των καθηκόντων των συνηγόρων του πολίτη σε επίπεδο κράτους και οντοτήτων και εξασφάλιση των απαιτούμενων πόρων για την κατάλληλη λειτουργία του γραφείου του συνηγόρου του πολίτη σε επίπεδο κράτους.

            Δικαστικό σύστημα

                  —

                  Ενίσχυση της ανεξαρτησίας και της υποχρέωσης λογοδοσίας του δικαστικού συστήματος και βελτίωση της αποτελεσματικότητάς του, συμπεριλαμβανομένης της μείωσης του όγκου των προς εκδίκαση υποθέσεων ενώπιον των δικαστηρίων.

                  —

                  Θέσπιση και έναρξη εφαρμογής στρατηγικής για την ανάπτυξη του δικαστικού κλάδου.

                  —

                  Εξασφάλιση επαρκούς κατάρτισης των δικαστών, ειδικότερα όσον αφορά τη νομοθεσία για τα δικαιώματα του ανθρώπου και τα θέματα σχετικά με την εφαρμογή της συμφωνίας σταθεροποίησης και σύνδεσης.

            Πολιτική για την καταπολέμηση της διαφθοράς

                  —

                  Θέσπιση και εφαρμογή λεπτομερούς σχεδίου δράσης για την καταπολέμηση της διαφθοράς, με βάση την εθνική στρατηγική κατά της διαφθοράς.

                  —

                  Εφαρμογή των συστάσεων που διατύπωσε η ομάδα κρατών κατά της διαφθοράς (GRECO) και των υποχρεώσεων που προκύπτουν από διεθνείς συμβάσεις κατά της διαφθοράς.

                  —

                  Αυστηρή δίωξη της διαφθοράς και θέσπιση πολιτικής μηδενικής ανοχής έναντι της διαφθοράς.

                  —

                  Εξασφάλιση της ορθής εφαρμογής του νόμου για τις συγκρούσεις συμφερόντων.

            Δικαιώματα του ανθρώπου και προστασία των μειονοτήτων

                  —

                  Κατάργηση των διατάξεων σχετικά με τη θανατική ποινή από το σύνταγμα της Ομόσπονδης Σερβικής Δημοκρατίας (Republika Srpska).

                  —

                  Βελτίωση της εφαρμογής των διεθνών συμβάσεων που έχουν κυρωθεί από τη Βοσνία-Ερζεγοβίνη, συμπεριλαμβανομένης της υποχρέωσης υποβολής εκθέσεων.

                  —

                  Βελτίωση της πρόσβασης στη δικαιοσύνη.

                  —

                  Ενίσχυση της προστασίας των δικαιωμάτων της γυναίκας και του παιδιού.

                  —

                  Σύναψη συμφωνίας για τη συνολική μεταρρύθμιση του σωφρονιστικού συστήματος και κατασκευή φυλακής σε επίπεδο κεντρικού κράτους.

                  —

                  Περαιτέρω βελτίωση του νομικού πλαισίου για τις μειονότητες, ώστε να ανταποκρίνεται πλήρως στους όρους που θέτει η σύμβαση-πλαίσιο του Συμβουλίου της Ευρώπης για την προστασία των εθνικών μειονοτήτων και διασφάλιση της εφαρμογής του σε ολόκληρη τη Βοσνία-Ερζεγοβίνη.

                  —

                  Διασφάλιση της καλής λειτουργίας μεταξύ του συμβουλίου εθνικών μειονοτήτων της Βοσνίας-Ερζεγοβίνης και των αντίστοιχων οργανισμών σε επίπεδο οντοτήτων.

                  —

                  Ανάπτυξη και εφαρμογή όλων των τομεακών προγραμμάτων δράσης της εθνικής στρατηγικής για τους Ρομ στο πλαίσιο συνολικής στρατηγικής με σκοπό τη μείωση της φτώχειας και την κοινωνική ένταξη.

                  —

                  Συνέχιση της αποϊδρυματοποίησης και της παροχής υπηρεσιών σε επίπεδο τοπικής κοινωνίας και αρωγής σε εξαρτημένα άτομα, συμπεριλαμβανομένου του τομέα ψυχικής υγείας.

            Περιφερειακά θέματα και διεθνείς υποχρεώσεις

                  —

                  Συμβολή στην ενίσχυση της περιφερειακής συνεργασίας, της συμφιλίωσης και των σχέσεων καλής γειτονίας, μεταξύ άλλων με την προώθηση της μετάβασης από το σύμφωνο σταθερότητας σε ένα πλαίσιο συνεργασίας περισσότερο περιφερειακού χαρακτήρα και με την αποτελεσματική εφαρμογή της Συμφωνίας Ελευθέρων Συναλλαγών της Κεντρικής Ευρώπης (CEFTA).

                  —

                  Ενίσχυση της συνεργασίας με γειτονικές χώρες, κυρίως όσον αφορά τη διασυνοριακή συνεργασία, την καταπολέμηση του οργανωμένου εγκλήματος, την παράνομη διακίνηση και το λαθρεμπόριο, τη δικαστική συνεργασία και τη διαχείριση των συνόρων.

                  —

                  Προσπάθεια εξεύρεσης λύσης για τα εκκρεμή συνοριακά θέματα με τις γειτονικές χώρες.

                  —

                  Εξασφάλιση της δέουσας χρηματοδότησης και της πλήρους λειτουργίας του ταμείου επιστροφής προσφύγων. Συμβολή στην πλήρη εφαρμογή της δήλωσης του Σεράγεβο. Ολοκλήρωση της διαδικασίας επιστροφής προσφύγων και επίτευξη σημαντικής προόδου όσον αφορά την οικονομική και κοινωνική ένταξή τους.

            Οικονομικά κριτήρια

                  —

                  Ενίσχυση της μακροοικονομικής σταθερότητας με την εξασφάλιση βιώσιμης δημοσιονομικής πολιτικής και τη χρησιμοποίηση μέσων πολιτικής προληπτικής εποπτείας για την προστασία της χρηματοπιστωτικής σταθερότητας σε συνδυασμό με την ταχεία ανάπτυξη του τομέα της χρηματοπιστωτικής διαμεσολάβησης.

                  —

                  Επιτάχυνση της διαδικασίας ιδιωτικοποίησης, με σκοπό τη μεταφορά 5 έως 10 % των κρατικών κεφαλαίων στον ιδιωτικό τομέα, δεδομένου ότι στόχος της Ομοσπονδίας είναι η επίτευξη του ανώτατου ορίου.

                  —

                  Ανάπτυξη μηχανισμών δημοσιονομικής εποπτείας βασισμένων σε φορολογικούς κανόνες και θεσμική συνεργασία για την προώθηση της δημοσιονομικής πειθαρχίας στους κόλπους των οντοτήτων και μεταξύ οντοτήτων και κρατικών οργάνων. Εξασφάλιση κατάλληλου περιβάλλοντος για τη θεσμική συνεργασία στο πλαίσιο ομαλά λειτουργούντος εθνικού δημοσιονομικού συμβουλίου.

                  —

                  Ολοκλήρωση της διευθέτησης των εγχώριων απαιτήσεων με βάση τη δημοσιονομική ικανότητα αποπληρωμής και τη σταθερή μείωση του δημόσιου χρέους.

                  —

                  Βελτίωση της εταιρικής διακυβέρνησης με την επίτευξη ουσιαστικής προόδου στο πλαίσιο της αναδιάρθρωσης και της εκκαθάρισης ζημιογόνων κρατικών επιχειρήσεων.

                  —

                  Εξασφάλιση της ορθής λειτουργίας των εμπορικών δικαστηρίων και, ιδίως, ενίσχυση της ικανότητας των δικαστηρίων να χειρίζονται αποτελεσματικότερα διαδικασίες πτώχευσης/εκκαθάρισης εταιρειών.

                  —

                  Ενίσχυση της ασφαλείας δικαίου για τους εγχώριους και τους ξένους οικονομικούς φορείς και βελτίωση του επιχειρηματικού περιβάλλοντος.

            Ευρωπαϊκά πρότυπα
      Εσωτερική αγορά
      Ελεύθερη κυκλοφορία των εμπορευμάτων

                  —

                  Βελτίωση και εφαρμογή του νομικού πλαισίου για την τυποποίηση, τη μετρολογία, τη διαπίστευση και την πιστοποίηση προϊόντων με σκοπό την ευθυγράμμισή του με τα πρότυπα και τις βέλτιστες πρακτικές της ΕΕ. Περαιτέρω προσέγγιση των τεχνικών κανονισμών με το κεκτημένο της ΕΕ. Ενίσχυση της ικανότητας των ποιοτικών υποδομών και θεσμών, και δημιουργία νομικής βάσης για διαδικασίες αξιολόγησης της πιστότητας.

                  —

                  Εξασφάλιση συνεχούς προόδου όσον αφορά την υιοθέτηση ευρωπαϊκών προτύπων.

                  —

                  Καθιέρωση μηχανισμού εσωτερικής διαβούλευσης και γνωστοποίησης σχετικά με νέους τεχνικούς κανονισμούς, πριν από τη θέσπιση μέτρων που έχουν αντίκτυπο στο εμπόριο.

                  —

                  Εξασφάλιση της πλήρους λειτουργίας του οργανισμού εποπτείας της αγοράς και λήψη περαιτέρω μέτρων για την εγκαθίδρυση συστήματος εποπτείας της αγοράς που να ανταποκρίνεται στο κεκτημένο της ΕΕ για την ελεύθερη κυκλοφορία των εμπορευμάτων.

                  —

                  Θέσπιση νόμου σε επίπεδο κεντρικού κράτους σχετικά με τα φαρμακευτικά και ιατροτεχνολογικά προϊόντα και καθιέρωση κρατικού οργανισμού στον τομέα των φαρμάκων.

            Κυκλοφορία προσώπων, υπηρεσιών και δικαίωμα εγκατάστασης

                  —

                  Οργάνωση της τραπεζικής εποπτείας σε κρατικό επίπεδο (καθώς και των συνοδευτικών δραστηριοτήτων) και εξασφάλιση ότι η εν λόγω εποπτική αρχή λειτουργεί αποτελεσματικά, σύμφωνα με τις βασικές αρχές του Συμφώνου της Επιτροπής της Βασιλείας για την αποτελεσματική εποπτεία του τραπεζικού τομέα.

                  —

                  Θέσπιση των κρατικών νόμων σχετικά με τις υποχρεώσεις.

                  —

                  Εξασφάλιση ορθής λειτουργίας του ασφαλιστικού φορέα της Βοσνίας-Ερζεγοβίνης και της ύπαρξης ενιαίας εσωτερικής αγοράς ασφαλειών.

                  —

                  Δημιουργία συνεκτικού νομοθετικού και κανονιστικού πλαισίου για τις κεφαλαιαγορές, ώστε να εξασφαλιστεί η ύπαρξη ενιαίου οικονομικού χώρου και να δημιουργηθεί κατάλληλη θεσμική δομή για το συντονισμό των πολιτικών και της νομοθεσίας στον τομέα των κεφαλαιαγορών.

            Ελεύθερη κυκλοφορία των κεφαλαίων

                  —

                  Επίτευξη περαιτέρω προόδου όσον αφορά την κατάργηση των περιορισμών σχετικά με την εκροή κεφαλαίων.

            Τελωνεία και φορολογία

                  —

                  Περαιτέρω προσέγγιση της τελωνειακής και φορολογικής νομοθεσίας και διαδικασιών με το κεκτημένο της ΕΕ και εξασφάλιση ότι το δασμολόγιο της Βοσνίας-Ερζεγοβίνης επικαιροποιείται εγκαίρως με βάση την πιο πρόσφατη συνδυασμένη ονοματολογία.

                  —

                  Θέσπιση μέτρων για να διασφαλιστεί ότι το νομικό πλαίσιο για τις ελεύθερες ζώνες είναι συμβατό με τα πρότυπα της ΕΕ και ότι εξασφαλίζει την επαρκή εποπτεία των ελεύθερων ζωνών.

                  —

                  Εξασφάλιση της ορθής εφαρμογής των κανόνων καταγωγής, καθώς και της διαγώνιας σώρευσης.

                  —

                  Εφαρμογή κανόνων για τον υπολογισμό της δασμολογητέας αξίας σύμφωνα με τα διεθνή πρότυπα και τις διεθνείς πρακτικές.

                  —

                  Κατάργηση των φόρων ισοδύναμου αποτελέσματος προς δασμό (τέλη εκτελωνισμού για τη διεκπεραίωση των διασαφήσεων).

                  —

                  Περαιτέρω βελτίωση της διοικητικής ικανότητας για την εφαρμογή της τελωνειακής και φορολογικής νομοθεσίας καθώς και για την καταπολέμηση της διαφθοράς, του διασυνοριακού εγκλήματος και της φοροδιαφυγής.

                  —

                  Επίτευξη συμφωνίας για τον καθορισμό μόνιμης μεθόδου κατανομής των έμμεσων φορολογικών εσόδων μεταξύ του κράτους, των οντοτήτων και της περιοχής του Brčko.

                  —

                  Ανάληψη δέσμευσης για την τήρηση των αρχών του κώδικα δεοντολογίας στον τομέα της φορολόγησης των επιχειρήσεων και διασφάλιση της συμμόρφωσης των νέων φορολογικών μέτρων προς τις αρχές αυτές.

            Ανταγωνισμός

                  —

                  Βελτίωση της ισχύουσας αντιμονοπωλιακής νομοθεσίας σύμφωνα με τις απαιτήσεις της συμφωνίας σταθεροποίησης και σύνδεσης και ενίσχυση της διοικητικής ικανότητας του συμβουλίου ανταγωνισμού.

                  —

                  Επιτάχυνση των προετοιμασιών στον τομέα των κρατικών ενισχύσεων, ιδίως με τη θέσπιση κατάλληλης νομοθεσίας, τη σύσταση λειτουργικά ανεξάρτητης αρχής ελέγχου των κρατικών ενισχύσεων και την εξασφάλιση της διαφάνειας όλων των ενισχύσεων που χορηγούνται στη Βοσνία-Ερζεγοβίνη.

            Δημόσιες συμβάσεις

                  —

                  Εξασφάλιση της ορθής λειτουργίας του ενιαίου συστήματος δημοσίων συμβάσεων και εφαρμογή της νομοθεσίας και των διαδικασιών στον τομέα αυτό. Συνέχιση της ανάπτυξης της διοικητικής ικανότητας.

            Νομοθεσία περί διανοητικής ιδιοκτησίας

                  —

                  Εξασφάλιση της πλήρους λειτουργίας του ινστιτούτου διανοητικής ιδιοκτησίας, έτσι ώστε να μπορεί να διεκπεραιώνει αποτελεσματικά τα καθήκοντά του, και εφαρμογή και ενίσχυση του ισχύοντος νομικού πλαισίου.

                  —

                  Κατάρτιση σχεδίου δράσης για την ανάπτυξη των απαιτούμενων ικανοτήτων για την εφαρμογή και την τήρηση της νομοθεσίας για τη διανοητική ιδιοκτησία, με ιδιαίτερη επικέντρωση στην ανάγκη παροχής εξειδικευμένης επαγγελματικής κατάρτισης στα όργανα επιβολής του νόμου, τους δικαστές, τους εισαγγελείς και τους τελωνειακούς υπαλλήλους.

                  —

                  Βελτίωση της συνεργασίας μεταξύ των οργάνων επιβολής του νόμου και μεταξύ όλων των ενδιαφερόμενων φορέων με σκοπό την ενίσχυση της εφαρμογής και έναρξη της κατάστρωσης εκστρατειών για την ενημέρωση του κοινού.

            Απασχόληση και κοινωνικές πολιτικές

                  —

                  Περαιτέρω ανάπτυξη των πολιτικών κοινωνικής ένταξης και κοινωνικής προστασίας.

                  —

                  Ανάπτυξη μηχανισμών κοινωνικού διαλόγου.

                  —

                  Εντατικοποίηση των προσπαθειών για τη βελτίωση της κατάστασης ατόμων με αναπηρία.

                  —

                  Ανάπτυξη κατάλληλων διοικητικών δομών και ικανοτήτων στον τομέα της προστασίας των καταναλωτών και της υγείας.

            Εκπαίδευση και έρευνα

                  —

                  Εφαρμογή του νόμου σε επίπεδο κεντρικού κράτους σχετικά με την τριτοβάθμια εκπαίδευση και προετοιμασία της εφαρμογής των βασικών σκελών της διαδικασίας της Μπολόνιας και της σύμβασης αναγνώρισης της Λισσαβόνας.

                  —

                  Επίλυση του προβλήματος του κατακερματισμού του εκπαιδευτικού συστήματος και της επικάλυψης λειτουργιών μεταξύ των διαφόρων επιπέδων οργάνωσης. Ενίσχυση της χάραξης πολιτικής και του στρατηγικού προγραμματισμού με στόχο τη βελτίωση της ποιότητας της εκπαίδευσης.

                  —

                  Λήψη μέτρων για την πρόληψη του διαχωρισμού των παιδιών που φοιτούν στα σχολεία βάσει εθνοτικών κριτηρίων.

                  —

                  Υπογραφή και κύρωση της σύμβασης της UNESCO για την προστασία και την προώθηση της πολυμορφίας των πολιτιστικών εκφράσεων.

                  —

                  Έναρξη σχεδιασμού ολοκληρωμένης πολιτικής στον τομέα της έρευνας.

            Θέματα ΠΟΕ

                  —

                  Συνέχιση των αναγκαίων μεταρρυθμίσεων συμμόρφωσης προς τους κανόνες και τις υποχρεώσεις στο πλαίσιο του ΠΟΕ καθώς και των προσπαθειών για την επίτευξη της προσχώρησης στον οργανισμό αυτό.

            Τομεακές πολιτικές
      Βιομηχανία και ΜΜΕ

                  —

                  Δημιουργία συνεκτικού νομικού και θεσμικού πλαισίου για τις ΜΜΕ με σκοπό την ορθή εφαρμογή του Χάρτη για τις ΜΜΕ.

                  —

                  Θέσπιση της προτεινόμενης στρατηγικής για τις ΜΜΕ σε εθνική κλίμακα και καθιέρωση των ελάχιστων απαιτούμενων ικανοτήτων σε κρατικό επίπεδο για την εξασφάλιση συνεκτικής και συντονισμένης πολιτικής για τις ΜΜΕ σε ολόκληρη τη χώρα, συμπεριλαμβανομένης της εθνικής υπηρεσίας για τις ΜΜΕ, καθώς και βήματος διαλόγου και διαβουλεύσεων με τις ΜΜΕ.

                  —

                  Ανάπτυξη σφαιρικής βιομηχανικής πολιτικής.

            Γεωργία και αλιεία

                  —

                  Θέσπιση νομοθεσίας στον τομέα της γεωργίας, των τροφίμων και της αγροτικής ανάπτυξης και εξασφάλιση κατάλληλου θεσμικού πλαισίου για την εναρμονισμένη εφαρμογή των πολιτικών στους τρεις αυτούς τομείς. Ανάπτυξη εμπεριστατωμένης γεωργικής στρατηγικής σε επίπεδο κράτους.

                  —

                  Ενίσχυση της διοικητικής ικανότητας σε επίπεδο κράτους στον τομέα της γεωργίας, των τροφίμων και της αγροτικής ανάπτυξης με σκοπό τη συντονισμένη εφαρμογή της πολιτικής αγοράς και αγροτικής ανάπτυξης σε ολόκληρη τη χώρα. Ανάληψη ενεργειών ενόψει της δημιουργίας Υπουργείου γεωργίας, τροφίμων και αγροτικής ανάπτυξης σε κρατικό επίπεδο με επαρκείς πόρους για την εκτέλεση των καθηκόντων του.

                  —

                  Θέσπιση και έναρξη εφαρμογής νομοθεσίας σύμφωνης με τα ευρωπαϊκά πρότυπα στον τομέα της ασφάλειας των τροφίμων καθώς και στον κτηνιατρικό και φυτοϋγειονομικό τομέα.

                  —

                  Ενίσχυση της εργαστηριακής ικανότητας και της ικανότητας διενέργειας ελέγχων στον τομέα της ασφάλειας των τροφίμων, καθώς και στον κτηνιατρικό και φυτοϋγειονομικό τομέα, δημιουργία εργαστηρίων αναφοράς και ανάπτυξη διαδικασιών δειγματοληψίας σύμφωνα με τις απαιτήσεις της ΕΕ.

                  —

                  Βελτίωση του συστήματος ταυτοποίησης και καταγραφής των μετακινήσεων των βοοειδών και έναρξη εφαρμογής συστήματος ταυτοποίησης και καταγραφής των μετακινήσεων χοιροειδών, προβατοειδών και αιγοειδών.

            Περιβάλλον

                  —

                  Θέσπιση νόμου σε επίπεδο κεντρικού κράτους για το περιβάλλον με στόχο τη δημιουργία πλαισίου για την εναρμόνιση της προστασίας του περιβάλλοντος σε όλη την επικράτεια.

                  —

                  Περαιτέρω εφαρμογή της νομοθεσίας για την εκτίμηση των περιβαλλοντικών επιπτώσεων.

                  —

                  Κύρωση και έναρξη εφαρμογής των σχετικών διεθνών συμβάσεων, συμπεριλαμβανομένων των συμβάσεων του Aarhus και του Espoo.

                  —

                  Θέσπιση Κρατικής Υπηρεσίας Περιβάλλοντος και εξασφάλιση της ορθής λειτουργίας της.

                  —

                  Περαιτέρω ενίσχυση της διοικητικής ικανότητας των οργανισμών που ασχολούνται με το περιβάλλον, κυρίως σε κρατικό επίπεδο, και βελτίωση της επικοινωνίας και του συντονισμού μεταξύ των οργανισμών αυτών.

            Ενέργεια

                  —

                  Υλοποίηση των υποχρεώσεων που έχουν αναληφθεί στο πλαίσιο της συνθήκης για την Ενεργειακή Κοινότητα από την 1η Ιουλίου 2007 σχετικά με την πλήρη εφαρμογή του κεκτημένου της ΕΕ στους τομείς της εσωτερικής αγοράς φυσικού αερίου και ηλεκτρικής ενέργειας καθώς και των διασυνοριακών ανταλλαγών ηλεκτρικής ενέργειας.

                  —

                  Ανάπτυξη και θέσπιση σφαιρικής ενεργειακής στρατηγικής.

            Πολιτική μεταφορών

                  —

                  Συνέχιση της εφαρμογής των απαιτήσεων του μνημονίου συμφωνίας για την ανάπτυξη του κύριου δικτύου περιφερειακών μεταφορών της Νοτιοανατολικής Ευρώπης, συμπεριλαμβανομένης της προσθήκης σχετικά με τη δημιουργία ζώνης σιδηροδρομικών μεταφορών της Νοτιοανατολικής Ευρώπης. Συντονισμός και παγίωση του σχεδιασμού των υποδομών στον τομέα των μεταφορών σε κρατικό επίπεδο και σε επίπεδο οντοτήτων με σκοπό τη συνεκτική ιεράρχηση των έργων στον τομέα των μεταφορών κατά μήκος του κύριου δικτύου περιφερειακών μεταφορών της Νοτιοανατολικής Ευρώπης.

                  —

                  Προσέγγιση με το κεκτημένο της ΕΕ στον τομέα των οδικών μεταφορών (τεχνικά πρότυπα και πρότυπα ασφάλειας, κοινωνική νομοθεσία και πρόσβαση στην αγορά).

                  —

                  Πλήρης εφαρμογή του κρατικού νόμου περί σιδηροδρόμων. Κατάρτιση δήλωσης σιδηροδρομικού δικτύου σχετικά με την ελεύθερη πρόσβαση στη χρησιμοποίηση των υποδομών.

                  —

                  Εφαρμογή των υποχρεώσεων που αναλήφθηκαν βάσει του πρώτου μεταβατικού σταδίου της ευρωπαϊκής συμφωνίας κοινού εναέριου χώρου, καθώς και της σχετικής νομοθεσίας στον τομέα των αεροπορικών μεταφορών.

            Κοινωνία της πληροφορίας και μέσα μαζικής ενημέρωσης

                  —

                  Θέσπιση νόμου σχετικά με την υπηρεσία για την κοινωνία της πληροφορίας και σύσταση της υπηρεσίας αυτής.

                  —

                  Εφαρμογή και τήρηση των κανονισμών σχετικά με τη δημιουργία πλήρως ελευθερωμένης και ανταγωνιστικής αγοράς στον τομέα των τηλεπικοινωνιών/ηλεκτρονικών επικοινωνιών. Καθιέρωση των αναγκαίων εγγυήσεων στην αγορά για τον ανταγωνισμό.

                  —

                  Διατήρηση της ανεξάρτητης θέσης της ρυθμιστικής αρχής στον τομέα των επικοινωνιών και ενίσχυση της διοικητικής της ικανότητας.

            Δημοσιονομικός έλεγχος

                  —

                  Ανάπτυξη και θέσπιση στρατηγικής για τον εσωτερικό έλεγχο των δημόσιων οικονομικών.

                  —

                  Θέσπιση και εφαρμογή νομοθεσίας για τον εσωτερικό και το λογιστικό έλεγχο στο δημόσιο τομέα.

            Στατιστικές

                  —

                  Εφαρμογή της συμφωνίας που υπεγράφη από τις οντότητες που συμμετέχουν στο στατιστικό σύστημα για τη βελτίωση των δραστηριοτήτων της κεντρικής στατιστικής υπηρεσίας της Βοσνίας-Ερζεγοβίνης. Επέκταση του πεδίου κάλυψης των στατιστικών και βελτίωση της ποιότητάς τους, κυρίως σε κρατικό επίπεδο.

                  —

                  Βελτίωση της συλλογής και της επεξεργασίας των στατιστικών στον τομέα της γεωργίας σύμφωνα με τους κανόνες και τη μεθοδολογία της ΕΕ.

                  —

                  Βελτίωση της ποιότητας και του πεδίου κάλυψης των στατιστικών για τους ενοποιημένους δημόσιους λογαριασμούς.

                  —

                  Θέσπιση του απαιτούμενου νομοθετικού πλαισίου για την απογραφή του πληθυσμού. Συμφωνία ημερομηνίας-στόχου για την απογραφή του πληθυσμού και έναρξη των προετοιμασιών για την πραγματοποίησή της.

            Δικαιοσύνη, ελευθερία και ασφάλεια
      Θεωρήσεις, έλεγχος των συνόρων, άσυλο και μετανάστευση

                  —

                  Διάθεση επαρκούς προσωπικού στην υπηρεσία μετανάστευσης του Υπουργείου Ασφαλείας και κατάλληλων εγκαταστάσεων, εξοπλισμού, προσωπικού και κατάρτισης στην υπηρεσία εξωτερικών υποθέσεων.

                  —

                  Θέσπιση κρατικής στρατηγικής στον τομέα της μετανάστευσης και έκδοση νέου νόμου σχετικά με την κυκλοφορία και τη διαμονή αλλοδαπών.

                  —

                  Εφαρμογή της συμφωνίας επανεισδοχής μεταξύ EΚ/Βοσνίας-Ερζεγοβίνης και διαπραγμάτευση συμφωνιών επανεισδοχής με τις χώρες καταγωγής των διερχόμενων μεταναστών.

                  —

                  Εξασφάλιση ότι τα κέντρα υποδοχής ανταποκρίνονται στα διεθνή πρότυπα και ότι αναλαμβάνουν πλήρως την ευθύνη για τη χρηματοδότηση και τη διαχείρισή τους.

                  —

                  Θέσπιση και εφαρμογή της αναθεωρημένης εθνικής στρατηγικής για την ολοκληρωμένη διαχείριση των συνόρων (ΟΔΣ), με βάση τις κατευθυντήριες γραμμές της ΟΔΣ για τα Δυτικά Βαλκάνια, καθώς και του αντίστοιχου εθνικού σχεδίου δράσης.

                  —

                  Περαιτέρω βελτίωση των σημείων διέλευσης των συνόρων.

            Νομιμοποίηση εσόδων από παράνομες δραστηριότητες

                  —

                  Πλήρης στελέχωση της μονάδας χρηματοοικονομικών πληροφοριών.

                  —

                  Περαιτέρω βελτίωση της νομοθεσίας για την καταπολέμηση της νομιμοποίησης εσόδων από παράνομες δραστηριότητες, συμπεριλαμβανομένης της εφαρμογής και της επιβολής της.

            Ναρκωτικά

                  —

                  Ανάπτυξη εθνικής πολιτικής στον τομέα των ναρκωτικών σύμφωνα με τα ευρωπαϊκά πρότυπα.

                  —

                  Εξασφάλιση της πλήρους λειτουργίας της υπηρεσίας δίωξης των ναρκωτικών σε κρατικό επίπεδο.

            Αστυνομία

                  —

                  Περαιτέρω ενίσχυση της Κρατικής Υπηρεσίας Ερευνών και Προστασίας, ειδικότερα με την ολοκλήρωση της πρόσληψης του συνόλου του προσωπικού της.

            Καταπολέμηση του οργανωμένου εγκλήματος και της τρομοκρατίας

                  —

                  Επεξεργασία και εφαρμογή όλων των σχεδίων δράσης που προβλέπονται από την εθνική στρατηγική για την καταπολέμηση του οργανωμένου εγκλήματος.

                  —

                  Επικαιροποίηση και εφαρμογή του εθνικού σχεδίου δράσης για την καταπολέμηση της διακίνησης ανθρώπων.

                  —

                  Κύρωση της σύμβασης του Συμβουλίου της Ευρώπης για την καταπολέμηση της διακίνησης ανθρώπων.

                  —

                  Ενίσχυση της καταπολέμησης του οργανωμένου εγκλήματος καθώς και της διεθνούς συνεργασίας με τα όργανα επιβολής του νόμου.

                  —

                  Λήψη συμπληρωματικών μέτρων για την προστασία θυμάτων διακίνησης ανθρώπων και εξασφάλιση κατάλληλης εφαρμογής της νομοθεσίας για την προστασία των μαρτύρων.

                  —

                  Ενίσχυση της ικανότητας της κρατικής υπηρεσίας ερευνών και προστασίας για την καταπολέμηση της τρομοκρατίας καθώς και της διεθνούς συνεργασίας στον τομέα αυτό, κυρίως χάρη στην ορθή εφαρμογή διεθνών συμβάσεων.

            Προστασία δεδομένων προσωπικού χαρακτήρα

                  —

                  Σύσταση ανεξάρτητης εποπτικής αρχής (φορέα προστασίας των δεδομένων), με επαρκείς εξουσίες καθώς και επαρκείς οικονομικούς και ανθρώπινους πόρους.

            3.2.   ΜΕΣΟΠΡΟΘΕΣΜΕΣ ΠΡΟΤΕΡΑΙΟΤΗΤΕΣ
      Πολιτικά κριτήρια
      Δημοκρατία και κράτος δικαίου
      Σύνταγμα/Διακυβέρνηση

                  —

                  Συνέχιση της διαδικασίας αποδοχής και έγκρισης των τροποποιήσεων του συντάγματος της Βοσνίας-Ερζεγοβίνης, ώστε να συμβάλλουν στη θέσπιση περισσότερο λειτουργικών και δημοσιονομικά βιώσιμων θεσμικών δομών, στη βελτίωση του σεβασμού των ανθρωπίνων και θεμελιωδών δικαιωμάτων και στη στήριξη της διαδικασίας ευρωπαϊκής ολοκλήρωσης.

                  —

                  Εξασφάλιση περαιτέρω προόδου όσον αφορά την ανάληψη πλήρους εθνικής ευθύνης για τη χάραξη πολιτικών και τη λήψη αποφάσεων.

            Δημόσια διοίκηση

                  —

                  Εφαρμογή της μεταρρύθμισης της δημόσιας διοίκησης και εξασφάλιση της βιωσιμότητάς της. Αύξηση της ικανότητας σταδιακής εναρμόνισης της νομοθεσίας και εφαρμογής του κεκτημένου της ΕΕ.

            Δικαστικό σύστημα

                  —

                  Εφαρμογή της στρατηγικής για την ανάπτυξη του δικαστικού τομέα, εδραίωση της ανεξαρτησίας, της αξιοπιστίας και της αποτελεσματικότητας της δικαστικής εξουσίας για την εξασφάλιση κράτους δικαίου και ίσων ευκαιριών πρόσβασης των πολιτών στη δικαιοσύνη. Διάθεση στα δικαστήρια του απαιτούμενου τεχνικού εξοπλισμού και χρηματοοικονομικών μέσων, ώστε να είναι σε θέση να αποδίδουν δικαιοσύνη αποτελεσματικά και κατά το δέοντα τρόπο.

            Δικαιώματα του ανθρώπου και προστασία των μειονοτήτων

                  —

                  Εξασφάλιση ότι η εθνική νομοθεσία είναι απόλυτα σύμφωνη με την ευρωπαϊκή σύμβαση για τα δικαιώματα του ανθρώπου.

                  —

                  Εξασφάλιση της προστασίας των μειονοτήτων σύμφωνα με τους κοινοτικούς και τους διεθνείς κανόνες. Πλήρης εφαρμογή της εθνικής στρατηγικής για τους Ρομ και των σχετικών τομεακών προγραμμάτων δράσης. Ανάπτυξη δεδομένων που θα αποτελέσουν στιβαρή βάση για την ενίσχυση της ανάπτυξης στρατηγικών και σχεδίων δράσης για την κοινωνική ένταξη καθώς και για την αξιολόγησή τους.

            Περιφερειακά θέματα και διεθνείς υποχρεώσεις

                  —

                  Συνέχιση της προώθησης του περιφερειακού διαλόγου, της σταθερότητας, των σχέσεων καλής γειτονίας και της συνεργασίας.

                  —

                  Ευθυγράμμιση της συμφωνίας που υπογράφηκε με τις ΗΠΑ σχετικά με τους όρους παράδοσης υποδίκων στο διεθνές ποινικό δικαστήριο με τις κατευθυντήριες αρχές της ΕΕ που εγκρίθηκαν από το Ευρωπαϊκό Συμβούλιο τον Σεπτέμβριο του 2002.

            Οικονομικά κριτήρια

                  —

                  Βελτίωση της ποιότητας των δημοσίων οικονομικών με τη μείωση των δημοσίων δαπανών σχετικά με το ΑΕγχΠ, με την αναδιάρθρωση των δαπανών προς κατηγορίες που τονώνουν την οικονομική δραστηριότητα και με την ενίσχυση της ικανότητας προγραμματισμού της οικονομικής πολιτικής.

                  —

                  Περάτωση της διαδικασίας ιδιωτικοποιήσεων και εκκαθάριση των υπολειπόμενων ζημιογόνων επιχειρήσεων κρατικής ιδιοκτησίας που δεν μπορούν να πωληθούν.

                  —

                  Βελτίωση της συμμετοχής στην επίσημη οικονομία με τη μείωση των συντελεστών κοινωνικών εισφορών και τη μεταρρύθμιση του συνταξιοδοτικού συστήματος και διευκόλυνση της κινητικότητας του εργατικού δυναμικού εντός της χώρας.

                  —

                  Εντατικοποίηση της κατάτμησης των βιομηχανιών δικτύου, ώστε να ανοίξουν οι αγορές ηλεκτρικής ενέργειας, φυσικού αερίου και τηλεπικοινωνιών σε νέους προμηθευτές με σκοπό την ενίσχυση του ανταγωνισμού και την αποτελεσματική κατανομή των πόρων.

                  —

                  Συνέχιση των μεταρρυθμίσεων στους τομείς εγγραφής τίτλων ιδιοκτησίας, εκτέλεσης των συμβάσεων, διαδικασιών πτώχευσης, καταχώρισης, φορολογίας και αδειοδότησης των επιχειρήσεων με σκοπό τη βελτίωση του επιχειρηματικού περιβάλλοντος και την προώθηση του επιχειρηματικού πνεύματος. Κατάργηση των αλληλεπικαλυπτόμενων κανονισμών που επιβάλλονται από διάφορα επίπεδα κυβέρνησης και της διπλής φορολόγησης των επιχειρήσεων από τις οντότητες.

            Ευρωπαϊκά πρότυπα
      Εσωτερική αγορά
      Ελεύθερη κυκλοφορία των εμπορευμάτων

                  —

                  Συνέχιση της καθιέρωσης υποδομών ποιότητας, με την προσέγγιση της νομοθεσίας στον τομέα των προτύπων, της πιστοποίησης, της διαπίστευσης, της μετρολογίας και της διαπίστωσης της συμμόρφωσης με το κεκτημένο της ΕΕ, και με τη μεταφορά στο εθνικό δίκαιο οδηγιών νέας και σφαιρικής προσέγγισης καθώς και οδηγιών παλαιάς προσέγγισης.

                  —

                  Επίτευξη περαιτέρω προόδου σε ό,τι αφορά την υιοθέτηση των ευρωπαϊκών προτύπων και επιτάχυνση των απαιτούμενων προσπαθειών για να καταστεί η χώρα πλήρες μέλος της Ευρωπαϊκής Επιτροπής Τυποποίησης, της Ευρωπαϊκής Επιτροπής Ηλεκτροτεχνικής Τυποποίησης και του Ευρωπαϊκού Ινστιτούτου Τυποποίησης των Τηλεπικοινωνιών.

                  —

                  Καθιέρωση συστήματος εποπτείας της αγοράς σύμφωνου με τα ευρωπαϊκά πρότυπα.

            Τελωνεία και φορολογία

                  —

                  Εξασφάλιση συνεχούς εναρμόνισης της τελωνειακής και φορολογικής νομοθεσίας με το κεκτημένο της ΕΕ και περαιτέρω αύξηση της διοικητικής ικανότητας για την εφαρμογή της σχετικής νομοθεσίας καθώς και για την καταπολέμηση της διαφθοράς, των διασυνοριακών εγκλημάτων και της φοροδιαφυγής.

                  —

                  Βελτίωση της διαφάνειας και της ανταλλαγής πληροφοριών τόσο εντός της περιφέρειας όσο και με την ΕΕ, ώστε να διευκολυνθεί η επιβολή μέτρων για την πρόληψη της φοροαποφυγής και της φοροδιαφυγής.

            Ανταγωνισμός

                  —

                  Εφαρμογή της νομοθεσίας στον τομέα των κρατικών ενισχύσεων και εξασφάλιση ότι η αρχή ελέγχου των κρατικών ενισχύσεων λειτουργεί αποτελεσματικά.

                  —

                  Κατάρτιση εμπεριστατωμένου καταλόγου κρατικών ενισχύσεων.

            Δημόσιες συμβάσεις

                  —

                  Διασφάλιση ότι το νομικό πλαίσιο για τις δημόσιες συμβάσεις είναι συμβατό με το κεκτημένο της ΕΕ και ότι οι διαδικασίες δημοσίων συμβάσεων εφαρμόζονται σωστά.

            Απασχόληση και κοινωνικές πολιτικές

                  —

                  Ανάπτυξη υπηρεσιών σε επίπεδο τοπικής κοινωνίας στον τομέα της ψυχικής υγείας ως εναλλακτική επιλογή σε σχέση με την ιδρυματοποίηση, με τη διάθεση επαρκών οικονομικών πόρων για τη φροντίδα ψυχικής υγείας.

            Εκπαίδευση και έρευνα

                  —

                  Λήψη μέτρων για τη βελτίωση του εκπαιδευτικού συστήματος, περιλαμβανομένης και της πρωτοβάθμιας εκπαίδευσης, και δημιουργία σύγχρονου συστήματος επαγγελματικής εκπαίδευσης και κατάρτισης.

                  —

                  Προώθηση της περιφερειακής συνεργασίας στον τομέα της τριτοβάθμιας εκπαίδευσης.

            Στατιστικές

                  —

                  Ανάπτυξη αξιόπιστων οικονομικών στατιστικών και ενίσχυση της θεσμικής ικανότητας για την παραγωγή και τη δημοσίευση βασικών στατιστικών στοιχείων εναρμονισμένων με τα ευρωπαϊκά πρότυπα, ειδικότερα στους τομείς των εθνικών λογαριασμών, των γεωργικών, μακροοικονομικών, επιχειρηματικών και κοινωνικών στατιστικών, καθώς και των στατιστικών στον τομέα της εκπαίδευσης, της εργασίας και της υγείας.

                  —

                  Διενέργεια απογραφής του πληθυσμού.

            Τομεακές πολιτικές
      Βιομηχανία και ΜΜΕ

                  —

                  Διασφάλιση της εφαρμογής του Χάρτη για τις ΜΜΕ.

                  —

                  Διασφάλιση της εφαρμογής της βιομηχανικής πολιτικής.

            Γεωργία και αλιεία

                  —

                  Εφαρμογή της σφαιρικής κρατικής γεωργικής στρατηγικής σε ολόκληρη τη χώρα.

                  —

                  Περαιτέρω ενίσχυση της κρατικής ικανότητας για το συντονισμό και την εναρμόνιση της πολιτικής στον τομέα της γεωργίας, των τροφίμων και της αγροτικής ανάπτυξης, ενίσχυση των μηχανισμών εφαρμογής και περαιτέρω προσέγγιση με το κεκτημένο της ΕΕ.

                  —

                  Συνέχιση της θέσπισης νομοθεσίας σύμφωνης με τα ευρωπαϊκά πρότυπα στον τομέα της ασφάλειας των τροφίμων καθώς και στον κτηνιατρικό και φυτοϋγειονομικό τομέα και ανάπτυξη αποτελεσματικού συστήματος ελέγχων.

                  —

                  Εκτίμηση της συμμόρφωσης των γεωργοδιατροφικών μονάδων με τις απαιτήσεις της ΕΕ και εκπόνηση και εφαρμογή προγράμματος για τον εκσυγχρονισμό τους.

            Περιβάλλον

                  —

                  Συνέχιση των εργασιών για την προοδευτική μεταφορά του κεκτημένου της ΕΕ, ιδίως στους τομείς της διαχείρισης των αποβλήτων, της ποιότητας των υδάτων, της ποιότητας του αέρα, της προστασίας της φύσης και του ολοκληρωμένου συστήματος πρόληψης και ελέγχου της ρύπανσης.

                  —

                  Εφαρμογή στρατηγικών σχεδίων, καθώς και επενδυτικών στρατηγικών, και αύξηση των επενδύσεων σε περιβαλλοντικές υποδομές, με ιδιαίτερη έμφαση στα συστήματα συλλογής και επεξεργασίας των λυμάτων, στην παροχή πόσιμου νερού και στη διαχείριση των στερεών αποβλήτων.

                  —

                  Μέριμνα για την ένταξη των απαιτήσεων προστασίας του περιβάλλοντος στο πλαίσιο του ορισμού και της εφαρμογής άλλων τομεακών πολιτικών.

            Πολιτική μεταφορών

                  —

                  Δημιουργία των απαιτούμενων προϋποθέσεων για την άσκηση ανταγωνισμού στο σιδηροδρομικό τομέα με την καθιέρωση ρυθμιστικών θεσμών και φορέων ασφάλειας.

                  —

                  Περαιτέρω εναρμόνιση της νομοθεσίας για τις μεταφορές με το κεκτημένο της ΕΕ, κυρίως όσον αφορά τα τεχνικά πρότυπα και τα πρότυπα ασφάλειας (περιλαμβανομένης της εφαρμογής ψηφιακού ταχογράφου), τα κοινωνικά πρότυπα και την ελευθέρωση της αγοράς.

                  —

                  Υλοποίηση των δεσμεύσεων που αναλήφθηκαν στο πλαίσιο του δεύτερου μεταβατικού σταδίου της ευρωπαϊκής συμφωνίας για τη δημιουργία κοινού εναέριου χώρου.

            Ενέργεια

                  —

                  Επιτάχυνση της μεταρρύθμισης των επιχειρήσεων κοινής ωφέλειας του τομέα της ενέργειας, ιδίως στον κλάδο της ηλεκτρικής ενέργειας και του φυσικού αερίου, εφαρμογή των σχεδίων δράσης για την αναδιάρθρωση του τομέα της ηλεκτρικής ενέργειας που εξέδωσαν οι οντότητες, ανάπτυξη και εφαρμογή παράλληλων σχεδίων για τη μεταρρύθμιση του τομέα του άνθρακα, καθιέρωση φορέα εκμετάλλευσης του συστήματος μεταφοράς και φορέων εκμετάλλευσης του συστήματος διανομής στον τομέα του φυσικού αερίου και ανάπτυξη της εσωτερικής αγοράς φυσικού αερίου.

                  —

                  Καθιέρωση ενιαίου συστήματος για τη ρύθμιση της ηλεκτρικής ενέργειας και του φυσικού αερίου, που να είναι σε θέση να συμπεριλάβει και άλλους τομείς ενέργειας, σύμφωνα με τη συνθήκη για την Ενεργειακή Κοινότητα και, παράλληλα, αντιμετώπιση του προβληματισμού σχετικά με τους κοινωνικά ευάλωτους πελάτες.

            Κοινωνία της πληροφορίας και μέσα μαζικής ενημέρωσης

                  —

                  Πλήρης εφαρμογή της νομοθεσίας στον τομέα των δημόσιων ραδιοτηλεοπτικών μεταδόσεων και ολοκλήρωση της διαρθρωτικής μεταρρύθμισης του δημόσιου ραδιοτηλεοπτικού τομέα.

                  —

                  Ευθυγράμμιση της νομοθεσίας με το κανονιστικό πλαίσιο της ΕΕ για τα δίκτυα και τις υπηρεσίες ηλεκτρονικών επικοινωνιών και εξασφάλιση της εφαρμογής και της επιβολής της.

                  —

                  Ευθυγράμμιση με την ευρωπαϊκή σύμβαση για τη «Διασυνοριακή τηλεόραση» και με την οδηγία για την «Τηλεόραση χωρίς σύνορα».

            Δημοσιονομικός έλεγχος

                  —

                  Εφαρμογή του εγγράφου πολιτικής και του σχεδίου δράσης για τον εσωτερικό έλεγχο των δημόσιων οικονομικών.

                  —

                  Ενίσχυση της επιχειρησιακής και λειτουργικής ικανότητας καθώς και της οικονομικής αυτονομίας των ανωτάτων ελεγκτικών οργάνων.

                  —

                  Ανάπτυξη διαδικασιών και διοικητικής ικανότητας για να διασφαλισθεί η αποτελεσματική προστασία των οικονομικών συμφερόντων της ΕΕ.

            Δικαιοσύνη, ελευθερία και ασφάλεια
      Θεωρήσεις, έλεγχος των συνόρων, άσυλο και μετανάστευση

                  —

                  Εφαρμογή πολιτικών στον τομέα της θεώρησης διαβατηρίων, του ασύλου και της μετανάστευσης, σύμφωνων με τα πρότυπα της ΕΕ.

                  —

                  Περαιτέρω βελτίωση της διαχείρισης των συνόρων, με ιδιαίτερη έμφαση στις μεθοριακές υποδομές και στην εποπτεία της πράσινης συνοριακής γραμμής.

            Νομιμοποίηση εσόδων από παράνομες δραστηριότητες

                  —

                  Μέριμνα για τη συνεχή βελτίωση του ιστορικού επιδόσεων όσον αφορά την επιβολή της νομοθεσίας για την καταπολέμηση της νομιμοποίησης εσόδων από παράνομες δραστηριότητες.

            Ναρκωτικά

                  —

                  Εξασφάλιση ότι όλα τα όργανα επιβολής του νόμου είναι κατάλληλα εξοπλισμένα για την καταπολέμηση της διακίνησης ναρκωτικών. Εξασφάλιση ικανοποιητικής διυπηρεσιακής και διεθνούς συνεργασίας για τη σημαντική βελτίωση των αποτελεσμάτων στον τομέα αυτό.

            Αστυνομία

                  —

                  Πλήρης εφαρμογή της μεταρρύθμισης της αστυνομίας.

            Καταπολέμηση του οργανωμένου εγκλήματος και της τρομοκρατίας

                  —

                  Επίτευξη σημαντικών αποτελεσμάτων στον τομέα της καταπολέμησης του οργανωμένου εγκλήματος, κάθε παράνομης διακίνησης και τρομοκρατικής πράξης και εξασφάλιση δέουσας δίωξης.

            Προστασία δεδομένων προσωπικού χαρακτήρα

                  —

                  Εφαρμογή της εθνικής νομοθεσίας για την προστασία δεδομένων προσωπικού χαρακτήρα σύμφωνα με το κεκτημένο της ΕΕ και διασφάλιση αποτελεσματικής παρακολούθησης και τήρησης των σχετικών διατάξεων.

            4.   ΠΡΟΓΡΑΜΜΑΤΙΣΜΟΣ
      Η κοινοτική βοήθεια προς τις χώρες των Δυτικών Βαλκανίων βάσει της διαδικασίας σταθεροποίησης και σύνδεσης θα χορηγηθεί δυνάμει των ισχυόντων χρηματοδοτικών μέσων, και ιδίως του κανονισμού (ΕΚ) αριθ. 1085/2006 (IPA), και για τα προγράμματα που εγκρίθηκαν πριν από το 2007, δυνάμει του κανονισμού (ΕΚ) αριθ. 2666/2000 του Συμβουλίου (κανονισμός CARDS) (1). Οι χρηματοδοτικές συμφωνίες χρησιμεύουν ως νομική βάση για την εφαρμογή των επιμέρους προγραμμάτων. Κατά συνέπεια, η παρούσα απόφαση δεν θα έχει δημοσιονομικές επιπτώσεις. Η Βοσνία-Ερζεγοβίνη δύναται να λάβει χρηματοδότηση από πολυκρατικά και οριζόντια προγράμματα.
      5.   ΠΡΟΫΠΟΘΕΣΕΙΣ
      Η βοήθεια που παρέχεται στις χώρες των Δυτικών Βαλκανίων εξαρτάται από την επίτευξη προόδου ως προς την τήρηση των κριτηρίων της Κοπεγχάγης και την υλοποίηση των ειδικών προτεραιοτήτων της υπόψη ευρωπαϊκής εταιρικής σχέσης. Σε περίπτωση μη τήρησης των εν λόγω προϋποθέσεων, το Συμβούλιο ενδέχεται να λάβει κατάλληλα μέτρα βάσει του άρθρου 21 του κανονισμού (ΕΚ) αριθ. 1085/2006 ή, για τα προ του 2007 προγράμματα, βάσει του άρθρου 5 του κανονισμού (ΕΚ) αριθ. 2666/2000. Η βοήθεια υπόκειται επίσης στους όρους που έθεσε το Συμβούλιο στα συμπεράσματά του της 29ης Απριλίου 1997, ιδίως όσον αφορά τη δέσμευση των δικαιούχων να προβούν σε δημοκρατικές, οικονομικές και θεσμικές μεταρρυθμίσεις. Ειδικές προϋποθέσεις περιλαμβάνονται επίσης σε επιμέρους ετήσια προγράμματα. Μετά τις αποφάσεις χρηματοδότησης θα ακολουθήσει η υπογραφή χρηματοδοτικής συμφωνίας με τη Βοσνία-Ερζεγοβίνη.
      6.   ΠΑΡΑΚΟΛΟΥΘΗΣΗ
      Η υλοποίηση της ευρωπαϊκής εταιρικής σχέσης εξετάζεται μέσω των μηχανισμών που έχουν θεσπισθεί στο πλαίσιο της διαδικασίας σταθεροποίησης και σύνδεσης, ιδίως δε μέσω των ετήσιων εκθέσεων που υποβάλλει η Επιτροπή.

         (1)  ΕΕ L 306 της 7.12.2000, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2112/2005 (ΕΕ L 344 της 27.12.2005, σ. 23).


title: 2006/810/ΕΚ,ΕυͿατόμ: Απόφαση του Ευρωπαϊκού Κοινοβουλίου, της 27ης Απριλίου 2006 , σχετικά με τη χορήγηση απαλλαγής όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2004, τμήμα I — Ευρωπαϊκό Κοινοβούλιο

text:
               6.12.2006

               EL

               Επίσημη Εφημερίδα της Ευρωπαϊκής Ένωσης

               L 340/29

      ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

   της 27ης Απριλίου 2006
   σχετικά με τη χορήγηση απαλλαγής όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2004, τμήμα I — Ευρωπαϊκό Κοινοβούλιο
   (2006/810/EK, Ευρατόμ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2004 (1),

               —

               έχοντας υπόψη τους λογαριασμούς διαχείρισης και τον ισολογισμό για το οικονομικό έτος 2004 (C6-0357/2005),

               —

               έχοντας υπόψη την ετήσια έκθεση του εσωτερικού ελεγκτή,

               —

               έχοντας υπόψη την ετήσια έκθεση του Ελεγκτικού Συνεδρίου για την εκτέλεση του προϋπολογισμού, ακολουθούμενη από τις απαντήσεις των θεσμικών οργάνων (2),

               —

               έχοντας υπόψη τη δήλωση αξιοπιστίας η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, η οποία παρασχέθηκε από το Ελεγκτικό Συνέδριο σύμφωνα με το άρθρο 248 της Συνθήκης ΕΚ (3),

               —

               έχοντας υπόψη τα άρθρα 272, παράγραφος 10, και 275 της Συνθήκης ΕΚ και το άρθρο 179α της Συνθήκης Ευρατόμ,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως τα άρθρα 145, 146 και 147,

               —

               έχοντας υπόψη το άρθρο 13 των εσωτερικών διατάξεων για την εκτέλεση του προϋπολογισμού του Ευρωπαϊκού Κοινοβουλίου (5),

               —

               έχοντας υπόψη το άρθρο 147, παράγραφος 1 του δημοσιονομικού κανονισμού, σύμφωνα με το οποίο τα θεσμικά όργανα λαμβάνουν όλα τα απαραίτητα μέτρα, προκειμένου να υιοθετήσουν όλες τις παρατηρήσεις που περιέχει η απόφαση του Ευρωπαϊκού Κοινοβουλίου σχετικά με την απαλλαγή,

               —

               έχοντας υπόψη το άρθρο 71, το άρθρο 74, παράγραφος 3 και το Παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου των Προϋπολογισμών, (A6-0119/2006),

               A.

               λαμβάνοντας υπόψη ότι το Ελεγκτικό Συνέδριο αναφέρθηκε σε αδυναμίες ως προς τα συστήματα εποπτείας και ελέγχου (σημείο 9.16), οι οποίες ωστόσο ήταν τυπικές· λαμβάνοντας υπόψη ότι, σύμφωνα με το Δικαστήριο, τα σφάλματα ουσιαστικά δεν επηρέασαν τη νομιμότητα και την κανονικότητα των πράξεων των δαπανών διοικητικής λειτουργίας (σημείο 9.27),

               Β.

               λαμβάνοντας υπόψη ότι ο δημοσιονομικός κανονισμός και ο Κανονισμός του Κοινοβουλίου, όπως τροποποιήθηκε στις 23 Οκτωβρίου 2002 (6), εφαρμόζονται από 1ης Ιανουαρίου 2003 όσον αφορά τους κανόνες για τη διαδικασία χορήγησης απαλλαγής,

               Γ.

               λαμβάνοντας υπόψη ότι στις 23 Οκτωβρίου 2002 ο Κανονισμός του Ευρωπαϊκού Κοινοβουλίου τροποποιήθηκε και ότι η απαλλαγή χορηγείται στον Πρόεδρο και όχι στον Γενικό Γραμματέα,

               1.

               αναβάλλει τη λήψη απόφασης για τη χορήγηση απαλλαγής στον Πρόεδρό του για την εκτέλεση του προϋπολογισμού για το οικονομικό έτος 2004·

               2.

               αναθέτει στον Πρόεδρό του να διαβιβάσει την παρούσα απόφαση στο Συμβούλιο, στην Επιτροπή, στο Δικαστήριο, στο Ελεγκτικό Συνέδριο και στον Ευρωπαίο Διαμεσολαβητή, και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Josep BORRELL FONTELLES

            Ο Γενικός Γραμματέας

         Julian PRIESTLEY

      (1)  ΕΕ C 105 της 30.4.2004.

      (2)  ΕΕ C 301 της 30.11.2005, σ. 1.

      (3)  ΕΕ C 302 της 30.11.2005, σ. 100.

      (4)  ΕΕ L 248 της 16.9.2002, σ. 1.

      (5)  PE 349.540.

      (6)  ΕΕ C 300 E της 11.12.2003, σ. 303.


title: 2012/261/ΕΕ: Απόφαση του Ευρωπαϊκού Κοινοβουλίου και του Συμβουλίου, της 19ης Απριλίου 2012 , σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2011/006 ES/Comunidad Valenciana/κατασκευή κτιρίων από την Ισπανία)

text:
               17.5.2012

               EL

               Επίσημη Εφημερίδα της Ευρωπαϊκής Ένωσης

               L 130/21

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 19ης Απριλίου 2012
   σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2011/006 ES/Comunidad Valenciana/κατασκευή κτιρίων από την Ισπανία)
   (2012/261/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (1), και ιδίως το σημείο 28 της συμφωνίας αυτής,
   Έχοντας υπόψη τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση (2), και ιδίως το άρθρο 12 παράγραφος 3,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παράσχει πρόσθετη στήριξη στους εργαζομένους που απολύονται ως αποτέλεσμα των μεγάλων διαρθρωτικών αλλαγών που επιφέρει η παγκοσμιοποίηση στη μορφή του παγκόσμιου εμπορίου και για να τους βοηθήσει να επανενταχθούν στην αγορά εργασίας.

               (2)

               Το πεδίο εφαρμογής του ΕΤΠ διευρύνθηκε για τις αιτήσεις που υποβάλλονται μετά την 1η Μαΐου 2009, με σκοπό να περιλαμβάνεται και η στήριξη σε απολυθέντες εργαζομένους η απόλυση των οποίων ήταν άμεση συνέπεια της παγκόσμιας χρηματοπιστωτικής και οικονομικής κρίσης.

               (3)

               Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠ εντός του ετησίου ανωτάτου ορίου των 500 000 000 ευρώ.

               (4)

               Την 1η Ιουλίου 2011 η Ισπανία υπέβαλε αίτηση για την κινητοποίηση του ΕΤΠ, όσον αφορά 1 138 απολύσεις σε 513 επιχειρήσεις που δραστηριοποιούνται στον κλάδο 41 της NACE Αναθ. 2 («Κατασκευή κτιρίων») στην περιφέρεια NUTS II της Comunidad Valenciana (ES52), και τη συμπλήρωσε με πρόσθετες πληροφορίες έως τις 25 Νοεμβρίου 2011. Η αίτηση πληροί τις απαιτήσεις που προβλέπονται για τον καθορισμό των χρηματοδοτικών συνεισφορών, όπως ορίζονται στο άρθρο 10 του κανονισμού (ΕΚ) αριθ. 1927/2006. Κατά συνέπεια, η Επιτροπή προτείνει τη διάθεση ποσού 1 642 030 ευρώ.

               (5)

               Επομένως, θα πρέπει να κινητοποιηθεί το ΕΤΠ για τη χορήγηση της χρηματοδοτικής συνεισφοράς σχετικά με την αίτηση που υπέβαλε η Ισπανία,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2012, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση για την παροχή ποσού 1 642 030 EUR σε πιστώσεις ανάληψης υποχρεώσεων και σε πιστώσεις πληρωμών.
   Άρθρο 2
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Στρασβούργο, 19 Απριλίου 2012.

            Για το Ευρωπαϊκό Κοινοβούλιο

            Ο Πρόεδρος

         M. SCHULZ

            Για το Συμβούλιο

            Ο Πρόεδρος

         N. WAMMEN

      (1)  ΕΕ C 139 της 14.6.2006, σ. 1.

      (2)  ΕΕ L 406 της 30.12.2006, σ. 1.


title: Απόφαση (ΚΕΠΠΑ) 2017/1428 του Συμβουλίου, της 4ης Αυγούστου 2017, προς στήριξη της υλοποίησης του σχεδίου δράσης του Μαπούτο για την εφαρμογή της σύμβασης του 1997 για την απαγόρευση της χρήσης, της αποθήκευσης, της παραγωγής και της διακίνησης ναρκών κατά προσωπικού και για την καταστροφή τους

text:
               5.8.2017

               EL

               Επίσημη Εφημερίδα της Ευρωπαϊκής Ένωσης

               L 204/101

         ΑΠΌΦΑΣΗ (ΚΕΠΠΑ) 2017/1428 ΤΟΥ ΣΥΜΒΟΥΛΊΟΥ
   της 4ης Αυγούστου 2017
   προς στήριξη της υλοποίησης του σχεδίου δράσης του Μαπούτο για την εφαρμογή της σύμβασης του 1997 για την απαγόρευση της χρήσης, της αποθήκευσης, της παραγωγής και της διακίνησης ναρκών κατά προσωπικού και για την καταστροφή τους
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 και το άρθρο 31 παράγραφος 1,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Η Ευρωπαϊκή Ένωση θα πρέπει να εργάζεται για την επίτευξη υψηλού βαθμού συνεργασίας σε όλους τους τομείς των διεθνών σχέσεων με σκοπό, μεταξύ άλλων, τη διαφύλαξη της ειρήνης, την πρόληψη των συγκρούσεων και την ενίσχυση της διεθνούς ασφάλειας, σύμφωνα με τους σκοπούς και τις αρχές του Χάρτη των Ηνωμένων Εθνών.

               (2)

               Στις 12 Δεκεμβρίου 2003 το Ευρωπαϊκό Συμβούλιο ενέκρινε ευρωπαϊκή στρατηγική ασφαλείας, στην οποία προσδιορίζονται παγκόσμιες προκλήσεις και απειλές και ζητείται η διαμόρφωση μιας διεθνούς τάξης που να βασίζεται σε ένα αποτελεσματικό πολυμερές σύστημα και σε εύρυθμα λειτουργούντες διεθνείς θεσμούς.

               (3)

               Η σύμβαση για την απαγόρευση της χρήσης, της αποθήκευσης, της παραγωγής και της διακίνησης ναρκών κατά προσωπικού και για την καταστροφή τους («σύμβαση») τέθηκε σε ισχύ την 1η Μαρτίου 1999. Αποτελεί τη μόνη ολοκληρωμένη διεθνή νομική πράξη που καλύπτει όλες τις πτυχές του ζητήματος των ναρκών ξηράς, περιλαμβανομένης της χρήσης, της αποθήκευσης, της παραγωγής, της εμπορίας και της αφαίρεσής τους, καθώς και της αρωγής των θυμάτων. Από την 1η Ιουνίου 2013 όλα τα κράτη μέλη είναι μέρη της σύμβασης, έως δε την 1η Σεπτεμβρίου 2016 έχουν εκφράσει τη συγκατάθεσή τους να δεσμευτούν από αυτήν 162 κράτη.

               (4)

               Στις 23 Ιουνίου 2008 το Συμβούλιο ενέκρινε την κοινή δράση 2008/487/ΚΕΠΠΑ (1) για τη στήριξη της οικουμενικής ισχύος και της εφαρμογής της σύμβασης.

               (5)

               Στις 3 Δεκεμβρίου 2009, κατά τη δεύτερη σύσκεψη ελέγχου της σύμβασης, τα συμβαλλόμενα στη σύμβαση κράτη ενέκριναν το σχέδιο δράσης της Καρθαγένης για την περίοδο 2010-2014 όσον αφορά την οικουμενική ισχύ και την εφαρμογή όλων των πτυχών της σύμβασης. Ενέκριναν επίσης την «οδηγία των συμβαλλόμενων κρατών προς τη Μονάδα Υποστήριξης της Εφαρμογής», όπου συμφώνησαν ότι η μονάδα στήριξης της εφαρμογής («ISU») της σύμβασης θα πρέπει να παρέχει συμβουλές και τεχνική υποστήριξη στα συμβαλλόμενα κράτη για την εφαρμογή και την οικουμενική ισχύ της σύμβασης, να διευκολύνει την επικοινωνία μεταξύ των συμβαλλόμενων κρατών και να προάγει την επικοινωνία και την ανταλλαγή πληροφοριών για τη σύμβαση τόσο προς μη συμβαλλόμενα στη σύμβαση κράτη όσο και προς το κοινό. Κατά τη δέκατη τέταρτη συνέλευσή τους, το 2015, τα συμβαλλόμενα κράτη εξέδωσαν απόφαση σχετικά με την ενίσχυση της οικονομικής διακυβέρνησης και της διαφάνειας στο πλαίσιο της ISU. Στην απόφαση αυτή καθόρισαν τις προϋποθέσεις που πρέπει να πληρούνται ώστε να αναλαμβάνει η ISU δραστηριότητες ή έργα που δεν περιλαμβάνονται στον ετήσιο προϋπολογισμό της, μεταξύ άλλων κατόπιν πρόσκλησης από συμβαλλόμενα κράτη ή τρίτα μέρη που δεν έχουν υπογράψει τη σύμβαση.

               (6)

               Στις 13 Νοεμβρίου 2012 το Συμβούλιο εξέδωσε την απόφαση 2012/700/ΚΕΠΠΑ (2) για τη στήριξη της εφαρμογής του σχεδίου δράσης της Καρθαγένης για την περίοδο 2010-2014.

               (7)

               Κατά την τρίτη σύσκεψη ελέγχου της σύμβασης, που διεξήχθη στο Μαπούτο της Μοζαμβίκης τον Ιούνιο του 2014, τα συμβαλλόμενα κράτη υιοθέτησαν το σχέδιο δράσης του Μαπούτο, θέτοντας ως στόχο να επιτύχουν ουσιαστική και σταθερή πρόοδο στο επίπεδο εφαρμογής της σύμβασης έως την επόμενη σύσκεψη ελέγχου (2014-2019), και εξέδωσαν κοινή δήλωση, όπου εξέφραζαν τη βούλησή τους να επιτύχουν τους στόχους της σύμβασης στον μέγιστο δυνατό βαθμό έως το 2025.

               (8)

               Στα συμπεράσματά του της 16ης και 17ης Ιουνίου 2014 στην τρίτη διάσκεψη αναθεώρησης της σύμβασης, το Συμβούλιο της Ευρωπαϊκής Ένωσης υπενθύμισε ότι η Ένωση επιδιώκει σύσσωμη τους στόχους της σύμβασης, με τα 28 κράτη μέλη της να είναι πλέον όλα συμβαλλόμενα κράτη, καθώς και ότι η Ένωση και τα κράτη μέλη της ανέκαθεν υποστήριζαν την άρση των ναρκοπεδίων και την καταστροφή των αποθεμάτων ναρκών κατά προσωπικού, καθώς και την παροχή βοήθειας στα θύματα ναρκών κατά προσωπικού. Τα συμπεράσματα επαναλαμβάνουν την ακλόνητη στήριξη της Ευρωπαϊκής Ένωσης προς τα συμβαλλόμενα κράτη για την πλήρη και αποτελεσματική εφαρμογή της σύμβασης και ότι έχει δεσμευθεί να προωθήσει την οικουμενική ισχύ της σύμβασης, να ενισχύσει τη χρηματοδότηση της άρσης ναρκοπεδίων και την παροχή συγκεκριμένης και βιώσιμης βοήθειας στα θύματα ναρκών κατά προσωπικού καθώς και στις οικογένειες και τις κοινότητές τους,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Προκειμένου να συμβάλει στην ανθρώπινη ασφάλεια στηρίζοντας την υλοποίηση του σχεδίου δράσης του Μαπούτο για την περίοδο 2014-2019, το οποίο εγκρίθηκε από τα συμβαλλόμενα κράτη κατά την τρίτη σύσκεψη ελέγχου της σύμβασης του 1997 για την απαγόρευση της χρήσης, της αποθήκευσης, της παραγωγής και της διακίνησης ναρκών κατά προσωπικού και για την καταστροφή τους («σύμβαση»), στο πλαίσιο της ευρωπαϊκής στρατηγικής ασφαλείας και σύμφωνα με τις σχετικές αποφάσεις της διεθνούς κοινότητας, η Ευρωπαϊκή Ένωση επιδιώκει τους ακόλουθους στόχους:

               α)

               στήριξη των προσπαθειών συμβαλλόμενων στη σύμβαση κρατών για την εφαρμογή των πτυχών του σχεδίου δράσης του Μαπούτο που αφορούν την αφαίρεση ναρκών·

               β)

               στήριξη των προσπαθειών συμβαλλόμενων στη σύμβαση κρατών για την εφαρμογή των πτυχών του σχεδίου δράσης του Μαπούτο που αφορούν την αρωγή θυμάτων·

               γ)

               προώθηση της οικουμενικής ισχύος της σύμβασης·

               δ)

               στήριξη των προσπαθειών συμβαλλόμενων στη σύμβαση κρατών για την εφαρμογή των πτυχών του σχεδίου δράσης του Μαπούτο που αφορούν την καταστροφή των αποθεμάτων ναρκών·

               ε)

               ανάδειξη της σταθερής προσήλωσης της Ένωσης και των κρατών μελών της στη σύμβαση καθώς και της αποφασιστικότητάς τους να συνεργαστούν με όσα κράτη χρειάζονται στήριξη για την εκπλήρωση των δεσμεύσεων της σύμβασης και να τα βοηθήσουν για τον σκοπό αυτό, καθώς και να ενισχύσουν τον ηγετικό ρόλο της Ένωσης στην υλοποίηση του οράματος της σύμβασης για οριστικό τέλος των δεινών και των ανθρώπινων απωλειών που προκαλούν οι νάρκες κατά προσωπικού.

         2.   Όλοι οι στόχοι που αναφέρονται στην παράγραφο 1 θα επιδιωχθούν κατά τρόπο που να ενισχύει την παράδοση των συμπράξεων και των συνεργασιών που έχει αναπτυχθεί στο πλαίσιο της σύμβασης και συνδέει κράτη, μη κυβερνητικές και άλλες οργανώσεις, συμπεριλαμβανομένων των εκπροσώπων κοινοτήτων που πλήττονται από νάρκες. Όλες οι δράσεις θα περιλαμβάνουν τη διάσταση του φύλου και της διαφορετικότητας σε επίπεδο σχεδιασμού, διαχείρισης και υλοποίησης.
   3.   Για την επίτευξη των στόχων της παραγράφου 1, η Ένωση αναλαμβάνει τα ακόλουθα έργα:

               α)

               άρση ναρκών: παροχή στήριξης της υλοποίησης της δράσης ΙΙΙ του σχεδίου δράσης του Μαπούτο, μεταξύ άλλων μέσω της διευκόλυνσης και ενίσχυσης του εθνικού σχεδιασμού και της υποβολής εκθέσεων σε πέντε κατ' ανώτατο όριο πληττόμενα συμβαλλόμενα κράτη για τα οποία οι προθεσμίες όσον αφορά την αφαίρεση ναρκών λήγουν τα έτη 2018, 2019, 2020 και αργότερα·

               β)

               αρωγή θυμάτων: στήριξη της υλοποίησης των δράσεων βοηθείας προς τα θύματα, σύμφωνα με το σχέδιο δράσης του Μαπούτο, σε πέντε κατ' ανώτατο όριο πληττόμενα συμβαλλόμενα κράτη. Το έργο θα βοηθήσει τα συμβαλλόμενα κράτη να συμπεριλάβουν τις πτυχές του σχεδίου δράσης του Μαπούτο που αφορούν την αρωγή θυμάτων σε μια ολοκληρωμένη πολιτική που συνδέεται με τις εθνικές πολιτικές για τα ανθρώπινα δικαιώματα και τα δικαιώματα των ατόμων με αναπηρία. Το έργο έχει στόχο να δώσει στα θύματα ναρκών τα εφόδια για να γίνουν ενεργοί παράγοντες στην ίδια τους την ανάπτυξη·

               γ)

               προκειμένου να προαχθεί η οικουμενική ισχύς της σύμβασης, το έργο θα παράσχει στήριξη στην προεδρία της σύμβασης και σε μια ειδική ομάδα υψηλού επιπέδου για την πραγματοποίηση επαφών με μη συμβαλλόμενα στη σύμβαση κράτη σε υψηλό επίπεδο. Θα αναπτυχθεί, επίσης, περαιτέρω η μελέτη για την ασφάλεια των συνόρων που δρομολογήθηκε με την απόφαση 2012/700/ΚΕΠΠΑ·

               δ)

               καταστροφή των αποθεμάτων ναρκών: στήριξη της υλοποίησης δράσεων καταστροφής των αποθεμάτων, στα πλαίσια του σχεδίου δράσης του Μαπούτο·

               ε)

               προκειμένου να αναδειχθεί και να προβληθεί η προσήλωση της Ένωσης στα ζητήματα αυτά, θα διοργανωθεί αφενός μια εναρκτήρια εκδήλωση, για να δοθεί δημοσιότητα στην παρούσα απόφαση και στη στήριξη της Ένωσης για τη δράση κατά των ναρκών γενικά, και αφετέρου μια εκδήλωση απολογισμού για την προβολή των δραστηριοτήτων που προβλέπονται στην παρούσα απόφαση και των αποτελεσμάτων τους, ώστε να τονιστεί η συμβολή της Ένωσης.

         4.   Για την επίτευξη των στόχων της παραγράφου 1, παρατίθεται στο παράρτημα της παρούσας απόφασης λεπτομερής περιγραφή των προς λήψη μέτρων.
   Άρθρο 2
   1.   Ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας («Ύπατος Εκπρόσωπος») είναι υπεύθυνος για την εκτέλεση της παρούσας απόφασης.
   2.   Η τεχνική υλοποίηση των έργων που αναφέρονται στο άρθρο 1 παράγραφος 3 πραγματοποιείται από την ISU η οποία εκπροσωπείται από το Διεθνές Κέντρο Άρσης Ναρκοπεδίων για Ανθρωπιστικούς Σκοπούς της Γενεύης («GICHD»).
   3.   Η ISU εκτελεί τα καθήκοντα αυτά υπό την ευθύνη του Ύπατου Εκπροσώπου. Προς το σκοπό αυτό, ο Ύπατος Εκπρόσωπος συνομολογεί τις απαραίτητες ρυθμίσεις με το GICHD.
   Άρθρο 3
   1.   Το ποσό δημοσιονομικής αναφοράς για την υλοποίηση των μέτρων που αναφέρονται στο άρθρο 1 παράγραφος 3 ανέρχεται σε 2 303 274,47 ευρώ.
   2.   Η διαχείριση των δαπανών που χρηματοδοτούνται από το ποσό της παραγράφου 1 γίνεται σύμφωνα με τις διαδικασίες και τους κανόνες που εφαρμόζονται στον γενικό προϋπολογισμό της Ένωσης.
   3.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 1. Για τον σκοπό αυτό, συνάπτει χρηματοδοτική συμφωνία με το GICHD, η οποία προβλέπει ότι η ISU μεριμνά για την προβολή της συνεισφοράς της Ένωσης σε βαθμό ανάλογο προς το μέγεθός της.
   4.   Η Επιτροπή επιδιώκει να συνάψει τη χρηματοδοτική συμφωνία που αναφέρεται στην παράγραφο 3 το ταχύτερο δυνατόν μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στην εν λόγω διαδικασία και για την ημερομηνία σύναψης της χρηματοδοτικής συμφωνίας.
   5.   Η ISU εκτελεί τα καθήκοντα που αναφέρονται στο άρθρο 2 σύμφωνα με την απόφαση για την ενίσχυση της οικονομικής διακυβέρνησης και της διαφάνειας στο πλαίσιο της ISU, που ελήφθη το 2015 κατά τη δέκατη τέταρτη συνέλευση των κρατών που είναι συμβαλλόμενα μέρη της σύμβασης (3).
   Άρθρο 4
   Ο Ύπατος Εκπρόσωπος ενημερώνει το Συμβούλιο για την εφαρμογή της παρούσας απόφασης βάσει τακτικών εκθέσεων τις οποίες καταρτίζει η ISU. Οι εν λόγω εκθέσεις αποτελούν τη βάση για την αξιολόγηση από το Συμβούλιο. Η Επιτροπή παρέχει πληροφορίες για τις χρηματοδοτικές πτυχές της εφαρμογής της παρούσας απόφασης.
   Άρθρο 5
   Η παρούσα απόφαση αρχίζει να ισχύει την ημερομηνία της έκδοσής της.
   Λήγει 36 μήνες από την ημερομηνία σύναψης της χρηματοδοτικής συμφωνίας που αναφέρεται στο άρθρο 3 παράγραφος 3 ή έξι μήνες μετά την ημερομηνία έκδοσής της, εάν στο εν λόγω χρονικό διάστημα δεν έχει συναφθεί χρηματοδοτική συμφωνία.

      Βρυξέλλες, 4 Αυγούστου 2017.

            Για το Συμβούλιο

            Ο Πρόεδρος

         M. MAASIKAS

      (1)  Κοινή δράση 2008/487/ΚΕΠΠΑ του Συμβουλίου, της 23ης Ιουνίου 2008, για τη στήριξη της οικουμενικής ισχύος και της εφαρμογής της σύμβασης του 1997 για την απαγόρευση της χρήσης, της αποθήκευσης, της παραγωγής και της διακίνησης ναρκών κατά προσωπικού και για την καταστροφή τους, στο πλαίσιο της Ευρωπαϊκής Στρατηγικής Ασφαλείας (ΕΕ L 165 της 26.6.2008, σ. 41).

      (2)  Απόφαση 2012/700/ΚΕΠΠΑ του Συμβουλίου, της 13ης Νοεμβρίου 2012, στο πλαίσιο της ευρωπαϊκής στρατηγικής ασφάλειας για τη στήριξη της εφαρμογής του σχεδίου δράσης της Καρθαγένης για την περίοδο 2010-2014, που εγκρίθηκε από τα συμβαλλόμενα κράτη της σύμβασης του 1997 για την απαγόρευση της χρήσης, της αποθήκευσης, της παραγωγής και της διακίνησης ναρκών κατά προσωπικού και για την καταστροφή τους (ΕΕ L 314 της 14.11.2012, σ. 40).

      (3)  APLC/MSP.14/2015/L.1 — http://www.apminebanconvention.org/fileadmin/APMBC/MSP/14MSP/ISU_Financing_Decision_Draft_30Nov2015.pdf

      ΠΑΡΑΡΤΗΜΑ
      1.   Στόχος
      Συμβολή στην ανθρώπινη ασφάλεια με τη στήριξη της υλοποίησης του σχεδίου δράσης του Μαπούτο για την περίοδο 2014-2019, που εγκρίθηκε από τα συμβαλλόμενα κράτη κατά την τρίτη σύσκεψη ελέγχου της σύμβασης του 1997 για την απαγόρευση της χρήσης, της αποθήκευσης, της παραγωγής και της διακίνησης ναρκών κατά προσωπικού και για την καταστροφή τους («σύμβαση»), στο πλαίσιο της ευρωπαϊκής στρατηγικής ασφαλείας και σύμφωνα με σχετικές αποφάσεις της διεθνούς κοινότητας.
      2.   Περιγραφή έργων
      2.1.   Αφαίρεση ναρκών: στήριξη της υλοποίησης της δράσης ΙΙΙ του σχεδίου δράσης του Μαπούτο, συμπεριλαμβανομένου του εθνικού σχεδιασμού και της υποβολής εκθέσεων, σε πέντε κατ' ανώτατο όριο πληττόμενα συμβαλλόμενα κράτη
      2.1.1.   Στόχος του έργου
      Στήριξη των προσπαθειών πέντε κατ' ανώτατο όριο συμβαλλόμενων στη σύμβαση κρατών για την εφαρμογή των πτυχών του σχεδίου δράσης του Μαπούτο που αφορούν την αφαίρεση ναρκών.
      2.1.2.   Περιγραφή του έργου

                  —

                  Η ISU θα παράσχει στήριξη σε πέντε κατ' ανώτατο όριο συμβαλλόμενα κράτη για τη διευκόλυνση των εθνικών διαλόγων μεταξύ ενδιαφερόμενων μερών. Για τα επιλέξιμα συμβαλλόμενα κράτη οι προθεσμίες για την αφαίρεση ναρκών λήγουν το 2018, το 2019, το 2020 και αργότερα. Στην επιλογή των δικαιούχων συμβαλλόμενων κρατών θα συμμετάσχει και η επιτροπή για την εφαρμογή του άρθρου 5 η οποία λειτουργεί στο πλαίσιο της σύμβασης.

                  —

                  Η ISU θα διευκολύνει τους εθνικούς διαλόγους μεταξύ ενδιαφερομένων μερών σε συνεργασία με σχετικούς φορείς, όπως αρμόδιους κρατικούς αξιωματούχους, εκπροσώπους των πληθυσμών που πλήττονται από νάρκες, χορηγούς βοήθειας υπέρ της δράσης κατά των ναρκών, συμπεριλαμβανομένων των αρμόδιων υπηρεσιών της Ένωσης, οργανώσεις ασχολούμενες με την αφαίρεση ναρκών, τη Διεθνή Εκστρατεία για την Απαγόρευση των Ναρκών Ξηράς (ICBL), τους Οργανισμούς του ΟΗΕ και το GICHD. Ανάλογα με την περίπτωση, οι κεντρικοί αυτοί παράγοντες θα συμμετέχουν άμεσα στην υλοποίηση του έργου υπό τους όρους που θα αναλύονται στο δελτίο δημοσιονομικών επιπτώσεων. Από τους διαλόγους θα προκύπτει λεπτομερές καταληκτικό έγγραφο, όπου θα επισημαίνονται γεωγραφικά προσδιορισμένες πληροφορίες σχετικά με τις εναπομένουσες περιοχές όπου εξακολουθεί να χρειάζεται έρευνα και αφαίρεση, μεθοδολογίες για την αντιμετώπιση των εναπομενουσών περιοχών, προκλήσεις για την εκπλήρωση των υποχρεώσεων όσον αφορά την αφαίρεση ναρκών και συστάσεις για την αντιμετώπισή τους, καθώς και ορόσημα για την αντιμετώπιση των προκλήσεων που έχουν προσδιοριστεί. Οι εθνικοί διάλογοι μεταξύ ενδιαφερόμενων μερών θα περιλαμβάνουν θέματα φύλου και διαφορετικότητας της άρσης ναρκοπεδίων, σε επίπεδο σχεδιασμού, διαχείρισης και υλοποίησης.

                  —

                  Θα αναληφθούν δράσεις επακολούθησης σε πέντε το πολύ περιπτώσεις βάσει των συστάσεων που θα περιέχονται στα καταληκτικά έγγραφα. Με τις εν λόγω δράσεις επακολούθησης η ISU θα παράσχει πρόσθετη τεχνική υποστήριξη (π.χ. για την κατάρτιση/επικαιροποίηση εθνικών σχεδίων αφαίρεσης ναρκών, την ανάπτυξη πρότασης ή προτάσεων έργων κ.λπ.).

            2.1.3.   Αποτελέσματα του έργου

                  —

                  Από τους διαλόγους μεταξύ ενδιαφερόμενων μερών θα προκύπτει λεπτομερές καταληκτικό έγγραφο, όπου θα καταγράφονται οι εναπομένουσες προκλήσεις μαζί με στόχους, χρονοδιαγράμματα και συστάσεις για περαιτέρω δράση.

                  —

                  Τα επιλεγμένα κράτη για την πραγματοποίηση εθνικών διαλόγων μεταξύ ενδιαφερόμενων μερών θα μπορούν να περιγράφουν το στάδιο στο οποίο βρίσκεται η πορεία εφαρμογής της σύμβασης και του σχεδίου δράσης του Μαπούτο, καθώς και να βελτιώσουν τις ετήσιες εκθέσεις που υποβάλλουν στα συμβαλλόμενα κράτη σχετικά με την εκπλήρωση των υποχρεώσεών τους εντός των προθεσμιών τους.

                  —

                  Τα επιλεγμένα κράτη για την πραγματοποίηση εθνικών διαλόγων μεταξύ ενδιαφερόμενων μερών θα αποκτήσουν σαφέστερη εικόνα των ορθών πρακτικών για τη δημιουργία και την προώθηση εταιρικών σχέσεων, μεταξύ άλλων με τους χορηγούς βοήθειας και με οργανώσεις που ασχολούνται με την αφαίρεση ναρκών, ώστε να διασφαλίζουν ότι στηρίζουν τις προσπάθειες για την εκπλήρωση των υποχρεώσεών τους το ταχύτερο δυνατόν.

                  —

                  Τα επιλεγμένα κράτη θα μπορούν να εκφράζουν καλύτερα τις προθέσεις τους όσον αφορά την τήρηση των δεσμεύσεων στο πλαίσιο του σχεδίου δράσης του Μαπούτο καθώς και τις ανάγκες στήριξης που έχουν, για παράδειγμα για την κατάρτιση και επικαιροποίηση εθνικών σχεδίων αφαίρεσης ναρκών, την ανάπτυξη προτάσεων έργων κ.λπ.).

            2.1.4.   Δικαιούχοι

                  —

                  Συμβαλλόμενα στη σύμβαση κράτη που βρίσκονται στη διαδικασία της εκπλήρωσης των υποχρεώσεών τους όσον αφορά την αφαίρεση ναρκών δυνάμει της σύμβασης.

                  —

                  Γυναίκες, κορίτσια, αγόρια και άνδρες των οποίων οι ζωές επηρεάζονται από την παρουσία ή την εικαζόμενη παρουσία ναρκών κατά προσωπικού, καθώς και οι οικογένειες και οι κοινότητές τους.

                  —

                  Εθνικοί εμπειρογνώμονες οι οποίοι ασχολούνται με ζητήματα σχετικά με την αφαίρεση ναρκών.

                  —

                  Κράτη και οργανώσεις που στηρίζουν προσπάθειες αφαίρεσης ναρκών.

            2.2.   Αρωγή θυμάτων: στήριξη της υλοποίησης των δράσεων βοηθείας προς τα θύματα, στα πλαίσια του σχεδίου δράσης του Μαπούτο, σε πέντε κατ' ανώτατο όριο πληττόμενα συμβαλλόμενα κράτη
      2.2.1.   Στόχος του έργου
      Στο σχέδιο δράσης του Μαπούτο αναφέρεται ότι η αρωγή θυμάτων θα πρέπει να εντάσσεται σε ευρύτερες εθνικές πολιτικές, σχέδια και νομικά πλαίσια που σχετίζονται με τα δικαιώματα των ατόμων με αναπηρίες, την υγεία, την εκπαίδευση, την απασχόληση, την ανάπτυξη και τη μείωση της φτώχειας. Το έργο θα βοηθήσει πέντε κατ' ανώτατο όριο συμβαλλόμενα κράτη να συμπεριλάβουν τις πτυχές του σχεδίου δράσης του Μαπούτο που αφορούν την αρωγή θυμάτων σε ένα ευρύτερο πλαίσιο εθνικών πολιτικών για τα ανθρώπινα δικαιώματα και τα δικαιώματα των ατόμων με αναπηρίες. Το έργο επιδιώκει να δώσει τη δυνατότητα σε όσους τραυματίζονται από νάρκες ή άλλα εκρηκτικά κατάλοιπα πολέμου, επιζώντες, έμμεσα θύματα, όπως μέλη οικογενειών ατόμων που έχασαν τη ζωή τους από νάρκες κατά προσωπικού και άτομα που ζουν σε ναρκοθετημένες περιοχές, να γίνουν ενεργοί παράγοντες στην ίδια τους την ανάπτυξη. Οι εθνικοί διάλογοι μεταξύ ενδιαφερόμενων μερών θα περιλαμβάνουν σε επίπεδο σχεδιασμού, διαχείρισης και υλοποίησης τις πτυχές της αρωγής θυμάτων οι οποίες αφορούν το φύλο και τη διαφορετικότητα.
      2.2.2.   Περιγραφή του έργου

                  —

                  Η ISU θα παράσχει στήριξη σε πέντε κατ' ανώτατο όριο πληττόμενα συμβαλλόμενα κράτη, προκειμένου να συγκληθούν εθνικοί διάλογοι μεταξύ ενδιαφερόμενων μερών σε συμβαλλόμενα κράτη τα οποία είτε

                              α)

                              δεν έχουν ασχοληθεί ουσιαστικά με την αρωγή θυμάτων, και, ως εκ τούτου, θα μπορούσαν να ωφεληθούν από ένα κίνητρο να δραστηριοποιηθούν στον τομέα αυτό· ή

                              β)

                              έχουν αρχίσει την προσπάθεια υλοποίησης των δράσεων του σχεδίου δράσης του Μαπούτο που αφορούν την αρωγή θυμάτων και θα μπορούσαν να ωφεληθούν από έναν εθνικό διάλογο μεταξύ ενδιαφερόμενων μερών για την προώθηση των εν λόγω προσπαθειών υλοποίησης.

                        Στην επιλογή των δικαιούχων συμβαλλόμενων κρατών θα συμμετάσχει και η επιτροπή για την αρωγή θυμάτων η οποία λειτουργεί στο πλαίσιο της σύμβασης.

                  —

                  Η ISU θα διευκολύνει τους εθνικούς διαλόγους μεταξύ των ενδιαφερομένων σε συνεργασία με κεντρικούς παράγοντες, όπως αρμόδιους κρατικούς αξιωματούχους, χορηγούς βοήθειας, συμπεριλαμβανομένων των αρμόδιων υπηρεσιών της Ένωσης, των Οργανισμών του ΟΗΕ, το Γραφείο του Ύπατου Αρμοστή του ΟΗΕ για τα Ανθρώπινα Δικαιώματα (UNOHCHR), τη Διεθνή Εκστρατεία για την Απαγόρευση των Ναρκών Ξηράς και το Συνασπισμό για τα Πυρομαχικά Διασποράς (ICBL-CMC) και οργανώσεις ατόμων με αναπηρία. Οι διάλογοι με τους εθνικούς ενδιαφερομένους θα καταλήγουν επίσης στην κατάρτιση λεπτομερούς καταληκτικού εγγράφου, που θα συνταχθεί σε συνεργασία με τους ενδιαφερομένους, όπου θα προσδιορίζονται οι προκλήσεις και οι ελλείψεις όσον αφορά την υλοποίηση των δεσμεύσεων για την αρωγή θυμάτων στο πλαίσιο του σχεδίου δράσης του Μαπούτο, θα διατυπώνονται συστάσεις για την αντιμετώπισή τους και θα ορίζονται στόχοι.

                  —

                  Θα αναληφθούν δράσεις επακολούθησης σε πέντε το πολύ περιπτώσεις βάσει των συστάσεων που θα περιέχονται στα έγγραφα αποτελεσμάτων. Οι εν λόγω δράσεις επακολούθησης μπορούν να περιλαμβάνουν την παροχή πρόσθετης τεχνικής υποστήριξης από την ISU, για παράδειγμα για την αναθεώρηση εθνικών σχεδίων, την ανάπτυξη πρότασης ή προτάσεων έργων κ.λπ.

                  —

                  Με την απόφαση 2012/700/ΚΕΠΠΑ δόθηκε στήριξη στην παγκόσμια διάσκεψη «Bridges between Worlds» (Γέφυρες ανάμεσα σε κόσμους), που πραγματοποιήθηκε στο Medellín της Κολομβίας τον Απρίλιο του 2014 και είχε στόχο να καταστήσει σαφέστερη στη διεθνή κοινότητα τη θέση που έχει η αρωγή θυμάτων σε ευρύτερα πλαίσια. Σε συνέχεια της προηγούμενης, η παρούσα απόφαση θα επιτρέψει τη διοργάνωση διεθνούς διάσκεψης εθνικών εμπειρογνωμόνων από την ISU, σε συνεργασία με κεντρικούς παράγοντες, όπως ο UNOHCHR, οι αρμόδιες υπηρεσίες της Ένωσης, η ICBL-CMC και οργανώσεις ατόμων με αναπηρία, με σκοπό να διερευνηθούν προκλήσεις και ορθές πρακτικές όσον αφορά την ενσωμάτωση της αρωγής θυμάτων στα ευρύτερα πλαίσια της αναπηρίας και της ανάπτυξης σε εθνικό επίπεδο. Ειδικότερα, η διεθνής διάσκεψη θα επιδιώξει να ενισχύσει τη διασύνδεση με τις προσπάθειες εφαρμογής της σύμβασης για τα δικαιώματα των ατόμων με αναπηρία (CRPD) και διαδικασίες σχεδιασμού για την επίτευξη των στόχων βιώσιμης ανάπτυξης των ΗΕ. Η διεθνής διάσκεψη θα βασιστεί στο έργο της επιτροπής για την αρωγή θυμάτων που λειτουργεί στο πλαίσιο της σύμβασης για την απαγόρευση των ναρκών κατά προσωπικού και των αντιπροσώπων άλλων σχετικών φορέων όπως οι συντονιστές για την αρωγή θυμάτων που δραστηριοποιούνται στο πλαίσιο της σύμβασης για τα πυρομαχικά διασποράς (ΣΠΔ) και του πρωτοκόλλου V (εκρηκτικά κατάλοιπα πολέμου) της σύμβασης για την απαγόρευση ή περιορισμό χρήσης ορισμένων συμβατικών όπλων που μπορούν να θεωρηθούν ως εξαιρετικώς επιβλαβή ή ως προκαλούντα αδιακρίτως αποτελέσματα (CCW).

            2.2.3.   Αποτελέσματα του έργου

                  —

                  Από τους εθνικούς διαλόγους μεταξύ των ενδιαφερομένων θα προκύπτει λεπτομερές καταληκτικό έγγραφο, όπου θα προσδιορίζονται προκλήσεις και ελλείψεις και θα προτείνονται στα επιλεγμένα κράτη συστάσεις και απτά μέτρα που μπορούν να λάβουν για να αντιμετωπίσουν τις προκλήσεις που θα έχουν προσδιοριστεί όσον αφορά την υλοποίηση των δεσμεύσεων τους σχετικά με την αρωγή θυμάτων στο πλαίσιο του σχεδίου δράσης του Μαπούτο.

                  —

                  Με το καταληκτικό έγγραφο θα στηρίζεται η ανάπτυξη εθνικής πολιτικής και θα διευκολύνονται ο διάλογος και η συνεργασία με τους χορηγούς βοήθειας και τους εκτελεστικούς οργανισμούς.

                  —

                  Οι δράσεις επακολούθησης, σε πέντε κατ' ανώτατο όριο συμβαλλόμενα κράτη, με στόχο να στηριχθούν οι προσπάθειες αντιμετώπισης των προκλήσεων και των ελλείψεων που επισημαίνονται κατά τη διάρκεια των εθνικών διαλόγων μεταξύ ενδιαφερόμενων μερών θα οδηγήσουν σε αύξηση της ικανότητας του συμβαλλόμενου κράτους να εκπληρώσει τις δεσμεύσεις του στο πλαίσιο του σχεδίου δράσης του Μαπούτο, για παράδειγμα για την αναθεώρηση εθνικών σχεδίων, την ανάπτυξη πρότασης ή προτάσεων έργων κ.λπ.

                  —

                  Οι εθνικοί διάλογοι μεταξύ ενδιαφερόμενων μερών θα αναδείξουν τις παγκόσμιες προσπάθειες και βέλτιστες πρακτικές για την αντιμετώπιση των αναγκών και τη διαφύλαξη των δικαιωμάτων των επιζώντων μέσω ευρύτερων πλαισίων.

                  —

                  Τα επιλεγμένα κράτη θα βελτιώσουν την ικανότητά τους να περιγράφουν το στάδιο στο οποίο βρίσκεται η πορεία υλοποίησης του σχεδίου δράσης του Μαπούτο και να υποβάλλουν εκθέσεις σχετικά με σχέδια για την εφαρμογή του.

                  —

                  Οι εθνικοί εμπειρογνώμονες που θα συμμετάσχουν στη διεθνή διάσκεψη θα κατανοήσουν καλύτερα τη θέση που έχει η αρωγή θυμάτων στις προσπάθειες εφαρμογής της CRPD και στις διαδικασίες σχεδιασμού για την επίτευξη των στόχων βιώσιμης ανάπτυξης των ΗΕ.

            2.2.4.   Δικαιούχοι

                  —

                  Συμβαλλόμενα στη σύμβαση κράτη που έχουν αναφέρει ότι έχουν υπό την ευθύνη τους μεγάλο αριθμό επιζώντων από εκρήξεις ναρκών ξηράς.

                  —

                  Γυναίκες, κορίτσια, αγόρια και άντρες που έχουν πέσει θύματα ναρκών ξηράς και άλλων εκρηκτικών καταλοίπων πολέμου καθώς και οι οικογένειες και οι κοινότητές τους.

                  —

                  Εθνικοί εμπειρογνώμονες που ασχολούνται με ζητήματα σχετικά με την αρωγή θυμάτων.

            2.3.   Οικουμενική ισχύς της σύμβασης
      2.3.1.   Στόχος του έργου
      Προκειμένου να σημειωθεί πρόοδος προς την κατεύθυνση της οικουμενικής ισχύος της σύμβασης, η απόφαση θα παράσχει στήριξη στην προεδρία της σύμβασης και σε μια ειδική ομάδα υψηλού επιπέδου για την πραγματοποίηση επαφών με μη συμβαλλόμενα κράτη σε υψηλό επίπεδο. Στην προσπάθεια αυτή εντοπίζονται και αντιμετωπίζονται παράγοντες που εμποδίζουν τη συμμόρφωση προς τη σύμβαση και αποκτώνται επικαιροποιημένες πληροφορίες για την πορεία επικύρωσης και προσχώρησης.
      2.3.2.   Περιγραφή του έργου

                  —

                  Η ISU, επικουρούμενη από διακεκριμένες προσωπικότητες, θα παράσχει στήριξη σε ειδική ομάδα υψηλού επιπέδου για την οικουμενική ισχύ της σύμβασης, προκειμένου να έρθει σε επαφή με τους ηγέτες πέντε κατ' ανώτατο όριο μη συμβαλλόμενων κρατών σε υπουργικό ή υψηλότερο επίπεδο όσον αφορά την προσχώρηση στη σύμβαση και/ή τη συμμόρφωση προς τη σύμβαση και τους κανόνες της.

                  —

                  Θα επιδιωχθεί η άντληση επικαιροποιημένων γνώσεων από την πηγή, δηλαδή τα μη συμβαλλόμενα κράτη, σχετικά με τους φραγμούς που εμποδίζουν την προσχώρηση, ώστε οι εν λόγω πληροφορίες να χρησιμοποιηθούν στην εκπόνηση ουσιωδών εγγράφων για την τέταρτη σύσκεψη ελέγχου του 2019, μεταξύ άλλων μέσω συνολικής έκθεσης για την πρόοδο όσον αφορά την προώθηση της καθολικής ισχύος της σύμβασης και των κανόνων της καθώς και για τα περιθώρια περαιτέρω προόδου.

                  —

                  Η μελέτη για την ασφάλεια των συνόρων που δρομολογήθηκε στο πλαίσιο της απόφασης 2012/700/ΚΕΠΠΑ θα αναπτυχθεί περαιτέρω, σε συνεργασία με εταίρους όπως το Κέντρο της Γενεύης για την Πολιτική Ασφαλείας (GCSP) και το Κέντρο της Γενεύης για τον Δημοκρατικό Έλεγχο των Ενόπλων Δυνάμεων (DCAF), και θα εξελιχθεί σε εργαλείο προώθησης της καθολικής ισχύος σε κράτη που εξακολουθούν να θεωρούν τις νάρκες κατά προσωπικού απαραίτητες για την ασφάλεια των συνόρων τους.

            2.3.3.   Αποτελέσματα του έργου

                  —

                  Πέντε κατ' ανώτατο όριο μη συμβαλλόμενα κράτη θα κληθούν σε επαφές σε υπουργικό ή ανώτερο επίπεδο σχετικά με τη συμμόρφωση προς τη σύμβαση και τους κανόνες της.

                  —

                  Θα αποκτηθούν επικαιροποιημένες γνώσεις για την πολιτική μη συμβαλλόμενων κρατών όσον αφορά τις νάρκες κατά προσωπικού. Οι πληροφορίες αυτές θα χρησιμοποιηθούν στη σύνταξη ουσιώδους εγγράφου για την τέταρτη σύσκεψη ελέγχου, μεταξύ άλλων μέσω συνολικής έκθεσης για την πρόοδο προς την εξασφάλιση της οικουμενικής ισχύος της σύμβασης καθώς για τα περιθώρια περαιτέρω προόδου.

                  —

                  Θα δοθεί νέα δυναμική στην προώθηση της σύμβασης από τα συμβαλλόμενα κράτη και της μη κυβερνητικές οργανώσεις με βάση τις δράσεις επακολούθησης που θα προκύψουν από τις επισκέψεις της ειδικής ομάδας υψηλού επιπέδου.

                  —

                  Οι νέες γνώσεις που θα αποκτηθούν θα συγκεντρωθούν σε δημοσίευση η οποία θα επισημαίνει τους παράγοντες που χαρακτηρίζονται συχνότερα ως εμπόδια για την προσχώρηση στη σύμβαση και θα μπορεί να χρησιμοποιηθεί για τη στήριξη προσπαθειών υπέρ της οικουμενικής ισχύος.

                  —

                  Θα σημειωθεί πρόοδος όσον αφορά την προσχώρηση στη σύμβαση και/ή τη συμμόρφωση προς τους κανόνες της από τα μη συμβαλλόμενα κράτη που συμμετείχαν στο εν λόγω έργο

            2.3.4.   Δικαιούχοι

                  —

                  Κράτη, εκτός των συμβαλλόμενων κρατών, που δεν έχουν ακόμη επικυρώσει, εγκρίνει, αποδεχθεί ή προσχωρήσει στη σύμβαση.

                  —

                  Συμβαλλόμενα στη σύμβαση κράτη και μη κυβερνητικές και διεθνείς οργανώσεις που μετέχουν σε προσπάθειες προώθησης της οικουμενικής ισχύος της σύμβασης.

            2.4.   Καταστροφή των αποθεμάτων ναρκών: στήριξη της υλοποίησης δράσεων καταστροφής ναρκών στα πλαίσια του σχεδίου δράσης του Μαπούτο
      2.4.1.   Στόχος του έργου
      Για τη στήριξη της προεδρίας της σύμβασης, θα πραγματοποιηθούν επαφές με συμβαλλόμενα κράτη που υπέχουν υποχρεώσεις καταστροφής αποθεμάτων ναρκών, προκειμένου να προσδιοριστούν οι φραγμοί που τα εμποδίζουν να ξεπεράσουν τις προκλήσεις που αντιμετωπίζουν όσον αφορά την εκπλήρωση των υποχρεώσεών τους αυτών.
      2.4.2.   Περιγραφή του έργου
      Η ISU δεσμεύεται στο στόχο να προσδιοριστούν οι κύριες προκλήσεις και πιθανές λύσεις για την ολοκλήρωση των προσπαθειών καταστροφής των αποθεμάτων ναρκών σε κράτη όπου οι προθεσμίες για την καταστροφή των αποθεμάτων ναρκών πλησιάζουν ή δεν έχουν τηρηθεί.
      2.4.3.   Αποτελέσματα του έργου
      Θα αποκτηθούν νέες γνώσεις όσον αφορά την πορεία της ολοκλήρωσης της καταστροφής των αποθεμάτων ναρκών και τις σχετικές προκλήσεις.
      2.4.4.   Δικαιούχοι
      Συμβαλλόμενα στη σύμβαση κράτη που βρίσκονται στη διαδικασία της εκπλήρωσης των υποχρεώσεών τους όσον αφορά την καταστροφή των αποθεμάτων ναρκών δυνάμει της σύμβασης.
      2.5.   Ανάδειξη της δέσμευσης της Ευρωπαϊκής Ένωσης
      2.5.1.   Στόχος του έργου
      Θα αναδειχθούν τόσο η σταθερή δέσμευση της Ένωσης και των κρατών μελών της στη σύμβαση και στην υλοποίηση του σχεδίου δράσης του Μαπούτο όσο και η στήριξη που παρέχουν σε συμβαλλόμενα κράτη για την εκπλήρωση βασικών συμβατικών υποχρεώσεων.
      2.5.2.   Περιγραφή του έργου

                  —

                  Θα διοργανωθούν αφενός μια εναρκτήρια εκδήλωση, για να δοθεί δημοσιότητα στην παρούσα απόφαση και στη στήριξη της Ένωσης για τη δράση κατά των ναρκών γενικά, καθώς και μια εκδήλωση απολογισμού για την προβολή των δραστηριοτήτων που προβλέπονται στην παρούσα απόφαση και των αποτελεσμάτων τους, ώστε να τονιστεί η συμβολή της Ένωσης.

                  —

                  Καθ' όλη τη διάρκεια εφαρμογής της απόφασης θα αναδεικνύονται επικοινωνιακά οι δραστηριότητες που θα πραγματοποιούνται στο πλαίσιο αυτής και η δέσμευση της Ένωσης στην εφαρμογή της σύμβασης, μέσω του ιστοχώρου της σύμβασης, των μέσων κοινωνικής δικτύωσης και του εθνικού και διεθνούς τύπου.

                  —

                  Θα αποκτηθεί και θα τεθεί στη διάθεση των ενδιαφερόμενων μερών και των εταίρων επικοινωνιακό υλικό, για παράδειγμα αφίσες, διαφημίσεις, βίντεο, προωθητικό υλικό κ.λπ.

            2.5.3.   Αποτελέσματα του έργου

                  —

                  Οι υπάλληλοι της Ένωσης και των κρατών μελών της θα ενημερωθούν για την παρούσα απόφαση και για το πώς μπορεί να σχετίζεται με το έργο τους.

                  —

                  Η προσήλωση της Ένωσης στη σύμβαση και στη δράση κατά των ναρκών εν γένει θα τεθεί στο επίκεντρο της προσοχής των συμβαλλόμενων στη σύμβαση κρατών και του παγκόσμιου ακροατηρίου που ενδιαφέρεται γενικότερα για την ανθρώπινη ασφάλεια.

                  —

                  Θα γίνουν ευρύτερα γνωστοί οι στόχοι της σύμβασης και του σχεδίου δράσης του Μαπούτο.


Avis juridique important

|

31992D0396

92/396/ΕΟΚ: Απόφαση του Συμβουλίου της 20ής Ιουλίου 1992 για την έγκριση της διεθνούς συμφωνίας του 1987 για το φυσικό καουτσούκ

Επίσημη Εφημερίδα αριθ. L 219 της 04/08/1992 σ. 0056 - 0056 Φινλανδική ειδική έκδοση: Κεφάλαιο 11 τόμος 19 σ. 0246  Σουηδική ειδική έκδοση: Κεφάλαιο 11 τόμος 19 σ. 0246

ΑΠΟΦΑΣΗ ΤΟΥ ΣΥΜΒΟΥΛΙΟΥ  της 20ής Ιουλίου 1992  για την έγκριση της διεθνούς συμφωνίας του 1987 για το φυσικό καουτσούκ  (92/396/ΕΟΚ)ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 113 και 116,  την πρόταση της Επιτροπής,  Εκτιμώντας:  ότι η διεθνής συμφωνία του 1987 για το φυσικό καουτσούκ, της οποίας οι διαπραγματεύσεις πραγματοποιήθηκαν στο πλαίσιο του ολοκληρωμένου προγράμματος εμπορευμάτων [Ψήφισμα 93 (IV) που εγκρίθηκε στην τέταρτη σύνοδο της συνδιάσκεψης των Ηνωμένων Εθνών για  το Εμπόριο και την Ανάπτυξη] άρχισε να ισχύει προσωρινά στις 29 Δεκεμβρίου 1988-  ότι η Κοινότητα και τα περισσότερα από τα κράτη μέλη κοινοποίησαν την προσωρινή εφαρμογή της συμφωνίας στις 22 Δεκεμβρίου 1988-  ότι στόχος της διεθνούς συμφωνίας του 1987 για το φυσικό καουτσούκ είναι, μεταξύ άλλων, η συνεισφορά στη σταθεροποίηση των τιμών του φυσικού καουτσούκ χωρίς να διαταράσσονται οι μακροπρόθεσμες τάσεις της αγοράς και η επίτευξη μιας ισόρροπης ανάπτυξης  της προσφοράς και της ζήτησης του προϊόντος αυτού-  ότι προκειμένου να μπορέσουν τα μέλη τα οποία έχουν προσωρινά εφαρμόσει τη συμφωνία να την επικυρώσουν, να την αποδεχθούν ή να την εγκρίνουν, το διεθνές συμβούλιο για το φυσικό καουτσκούκ παρέτεινε την προθεσμία για την κατάθεση των πράξεων αυτών μέχρι  τις 31 Δεκεμβρίου 1992-  ότι όλα τα κράτη μέλη εξέφρασαν την πρόθεσή τους να εφαρμόσουν τη συμφωνία-  ότι θα πρέπει να εγκριθεί η συμφωνία-  ότι θα πρέπει η Κοινότητα και τα κράτη μέλη, να κοινοποιήσουν ταυτόχρονα στο Γενικό Γραμματέα του Οργανισμού των Ηνωμένων Εθνών την αποδοχή της συμφωνίας,  ΑΠΟΦΑΣΙΖΕΙ:  Άρθρο 1  Η διεθνής συμφωνία του 1987 για το φυσικό καουτσούκ εγκρίνεται εξ ονόματος της Ευρωπαϊκής Κοινότητας.  Η Ευρωπαϊκή Οικονομική Κοινότητα και τα κράτη μέλη της θα καταθέσουν ταυτόχρονα, στις 31 Δεκεμβρίου 1992 το αργότερο, στο Γενικό Γραμματέα του Οργανισμού Ηνωμένων Εθνών, τις πράξεις επικύρωσης, αποδοχής ή έγκρισης.  Το κείμενο της συμφωνίας επισυνάπτεται στην απόφαση 88/107/ΕΟΚ (1).  Άρθρο 2  Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να καταθέσουν τις πράξεις έγκρισης εξ ονόματος της Κοινότητας. Βρυξέλλες, 20 Ιουλίου 1992. Για το Συμβούλιο  Ο Πρόεδρος  D. HURD   (1) ΕΕ αριθ. L 58 της 3. 3. 1988, σ. 18.